অপ্ৰাপ্তিৰ শেষত - TET Qualified Forum, Assam\nHome / অপ্ৰাপ্তিৰ শেষত / অপ্ৰাপ্তিৰ শেষত\nApril 22, 2021 অপ্ৰাপ্তিৰ শেষত\n✍ দীপাঞ্জলী দাস, ৮৫৫নং কঠোৰবৰী প্ৰাথমিক বিদ্যালয়\nজেতুকাবুলীয়া সুবাস এটাই তাক অস্থিৰ কৰি তুলিলে।\nম’লখনৰ ইফালে সিফালে ঘূৰি ফুৰিছে সি; কিজানি সেই চিনাকি গোন্ধটোৰ গৰাকিনী, সেই চিনাকি মুখখন দেখা পায়।\nনাই, নেদেখিলে। ম’লখনত ঘূৰাঘূৰি কৰি একো নিকিনাকৈ সি ওলাই আহি গাড়ীত বহিল। চিটটোত হেলান দি তন্দ্ৰাসক্ত চকু দুটা জপাই দিলে সি।\n: আসঃ, কিমান বছৰৰ মূৰত এই সুবাস... ক'ত হেৰাল সুগন্ধি বিলোৱা এই চিনাকি মুখখন-- আজি তিনি বছৰেও সেইখন মুখৰ স’তে মুখামুখি হোৱাৰ সুযোগ মিলা নাই । মনটো তাৰ বিষণ্ণতাৰে ভৰি পৰিল। গাড়ীখন ষ্টাৰ্ট দি মিউজিক চিষ্টেমটো লগাই সি ম’লৰ পাৰ্কিঙৰ পৰা ওলাই আহিল। বাজি থাকিল গানটো.....\nমেঘৰ বিষাদ বিজুলী যত খেলা\nপুৱা গধূলি ৰং...\nদিয়া মোক দিয়া সুবিশাল এটি মন\nআঁকোৱালি লম অৰণ্যৰ ভৰ...\nতিনিবছৰ হৈ গ’ল নীলাক নেদেখা। তাৰ এটা ভুল সিদ্ধান্তৰ বাবেই হেৰুৱাই পেলাবলগীয়া হ’ল তাৰ মৰমৰ নীলাজনীক। আৰু তাই ... কিমান ছাগে কষ্ট পাইছিল !\nউফ... সকলো দেখিও সি নেদেখাৰ ভাও জুৰিছিল, একমাত্ৰ তাইৰ সুখৰ কথা ভাবি।\nবৰষুণৰ আবেলি এটাত এজাক ক'লা ডাৱৰৰ তলত এৰি থৈ আহিছিল তাইক। এবাৰো উভতি চোৱা নাছিল; চালেই কিজানি সি দুৰ্বল হৈ পৰে । প্ৰায় ছমাহৰ পিছত সি আকৌ তাইক বিচাৰি গৈছিল, কিন্তু নাপালে। আনকি তাই ফোন নম্বৰো সলনি কৰি পেলাইছিল। ছ’চিয়েল মিডিয়াত তাইক প্ৰতিদিনেই বিচাৰি সি হতাশ হ’ল। তাইৰ ঠিকনা নাই । হেৰাই গ’ল তাই। কিন্তু সেই চিনাকি সুৱাসটো আজিও অচিনাকি নহ’ল তাৰ ওচৰত ।\nআজি তিনি বছৰৰ পিছত আকৌ সেই চিনাকি সুবাস ... আস্ ...\nএটা চিঞৰ মাৰি সি গাড়ীখন ৰখাই দিলে। হয়, সেইজনী নীলা, এতিয়াও তাই তাৰ প্রিয় ৰঙেৰে নিজক সজাই থৈছে। গাড়ীখন পাৰ্ক কৰি সি একপ্ৰকাৰ দৌৰি যোৱা দৰেই গ'ল। এক চেকেণ্ড দেৰি হ’লেই কিজানি হেৰুৱাই পেলায় তাইক।\nঘন ঘন উশাহত সি যেন মাত মাতিব পৰা নাই । তথাপিও যিমান পাৰে সহজে মাতিলে --\n: নীলা !\nতাই ঘূৰি চাই কোনো উচ্ছাস নোহোৱাকৈ ক’লে --\n: নীলা নহয়, মোৰ নাম নিলাক্ষী, নিলাক্ষী দত্ত।\n: মোক চিনি পোৱা নাই তুমি ? মই অবিনাশ, তোমাৰ অবি।\n: মই অবিনাশ ফুকনক চিনি পাওঁ কিন্তু অবিক আজি তিনিবছৰ আগতেই এৰি আহিছোঁ পুৰণি ষ্টেচনত।\n: আসঃ প্লিজ নীলা, মোৰ ভুলৰ শাস্তি আৰু নিদিবা। ক্ষমাৰ যোগ্য মই নহওঁ; কিন্তু মোক সঁচাবোৰ ক'বলৈ এবাৰ সুযোগ দিয়া-- কিয় তোমাক মই এৰি আহিছিলোঁ। কিয় বুকুত শিল বান্ধি তোমাক মোৰ পৰা আঁতৰাই ৰাখিছিলোঁ। প্লিজ এবাৰ সুযোগ দিয়া।\nঅবিনাশৰ মাতত যেন বিষাদ বাগৰিছে।\nনিলাক্ষীয়ে নিজক যিমান পাৰে চম্ভালি ল’লে । মনৰ মাজত যুদ্ধ আৰম্ভ হ’ল - আকৌ বিশ্বাস কৰিবনে! পুৰুষ নামৰ প্ৰবঞ্চকবোৰক আকৌ সুযোগ দিবনে তাই হিয়া ভাঙিবলৈ! থৰ হৈ থকা নীলালৈ চাই অবিনাশে আকৌ উচপিচাই উঠিল-- প্লিজ নীলা, প্লিজ ...\nনিলাক্ষীয়ে একো কথা নুশুনি কিতাপৰ দোকানখনৰ পৰা কিতাপখন নোলোৱাকৈয়ে গুচি আহিল । আহি থকা ৰিক্সাখন ৰখাই ৰুমলৈ গুচি গ'ল । পিছফালৰ পৰা অবিনাশৰ আকুল মাত-- নীলা...নীলা..\nৰুমৰ দৰ্জাখন খুলি বিছনাখনত আউজি মজিয়াতে বহি পৰিল নীলা। সামৰি থোৱা বুকুৰ বিষটো যেন আকৌ বেছি হৈ পৰিল। ক’ব নোৱাৰাকৈয়ে দুচকুৰে দুটোপাল চকুলো বাগৰি আহিল। তাইৰ ভিতৰখনে উচুপি উঠিল।\nমনটো পাঁচবছৰৰ আগৰ সেই দিনবোৰলৈ উৰা মাৰিল।\nপ্রতিটো দিনেই সুখেৰে পৰিপূৰ্ণ আছিল সিহঁতৰ । হাঁহি-কান্দোন মান-অভিমানেৰে সম্পূৰ্ণ যেন এটি এটি প্ৰেমৰ কবিতা আছিল সেই মুহূৰ্তবোৰ। সেই চহৰৰ প্ৰতিটো গলি, প্ৰতিজোপা গছ, প্ৰতিখন ৰেষ্টুৰেণ্ট, সেই আকাশখন, সেই বতাহবোৰ যেন সিহঁতৰ প্ৰেমৰ সাক্ষী আছিল।\nশীতৰ সেই বৰ্ষণমুখৰ আবেলিটোৰ পৰাই সকলোবোৰ যেন সলনি হৈছিল।\nনীলাক্ষীৰ বাবে গধূলিৰ ক্ষণবোৰত যেন প্ৰতিটো চিনাকি বস্তুৱে বিষাদৰ মালিতা গাইছিল। নাই, নোৱাৰিলে সহিব। ইমান বিষাদ বুকুত কঢ়িয়াই কেনেকৈ জীয়াই থাকিব! অবিনাশৰ প্ৰতাৰণাই তাইক বিচলিত কৰি তুলিছিল। প্রিয় চহৰখন তাইৰ বাবে বিষাক্ত হৈ পৰিছিল। সেয়ে তিনি মাহৰ পিছত গুচি গৈছিল চহৰখন এৰি। অবিনাশৰ চিনাকি কাৰো লগতেই তাই যোগাযোগ ৰখা নাছিল। অকলেই এই চহৰখনত নিজকে খাপখুৱাই লৈছিল। ছুটিৰ দিনকেইটাত ঘৰলৈ যোৱাৰ বাহিৰে একো কথাই নতুনকৈ ভবা নাছিল তাই। নিজকে এটা খোলাৰ ভিতৰত সুমুৱাই জীয়াই থাকিবলৈ শিকিছিল। আৰু এতিয়া আকৌ সেই দুখৰ আবেলি এটা হৈ অবিনাশৰ উপস্থিতি। নাই, নোৱাৰে কোনোপধ্যে । বিশ্বাস নকৰে পুৰুষক । আঁঠু দুটা খামুচি পুনৰ উচুপি উঠিল তাই । কিমান সময় পাৰ হ’ল গমেই নাপালে ।\nকলিং বেলৰ শব্দত নীলাক্ষী ভাৱনাৰ পৃথিৱীৰ পৰা ঘূৰি আহিল। নিজকে ঠিক কৰি ল’লে --এই সন্ধ্যা বৰুৱানী খুড়ীৰ বাহিৰে কোনো নহয় বুলি ভাবি তাই দৰ্জাখন খুলি দিলে ।\n:অবি ! মানে অবিনাশ, তুমি ইয়াত ?\n:প্লিজ নীলা, এবাৰ মোক সঁচাবোৰ ক'বলৈ দিয়া, প্লিজ। আধা ঘণ্টা সময় দিয়া। তাৰ পিছত মই তোমাক কোনোদিন আমনি নকৰো ।\nএই গধূলিৰ ক্ষণটোত তাৰ লগত তৰ্ক কৰি নিজৰ ইমেজ বেয়া কৰাতকৈ নীলাক্ষীয়ে তাক ভিতৰলৈ মাতিলে ।\n: বহা ।\nচকীখন দেখুৱাই তাই থিয় হৈ থাকিল ।\n: নীলা, তোমাক মই যি দুখ দিলোঁ তাৰ বাবে তোমাৰ ওচৰত শতবাৰ ক্ষমা বিচাৰিছোঁ ।\n: প্লিজ অবিনাশ, কি ক’বলৈ আছে কোৱা আৰু সোনকালেই ইয়াৰ পৰা গুচি যোৱা ।\n: নীলা, এইবোৰ তোমাক এৰি যোৱা এমাহৰ আগৰ কথা, মোৰ মাৰ অসুখ হোৱাৰ কথা মনত আছেনে তোমাৰ ? ইমাৰজেঞ্চি অপাৰেচন কৰিব লগা হৈছিল ।\n: উম ।\n: তেতিয়া মাৰ অপাৰেচনৰ বাবে একলাখ টকা দৰকাৰ হৈছিল আৰু মোক সেই টকা দিছিল আমাৰ কম্পেনীৰ মিছেছ চলিহাই। সেই টকাৰে মাৰ অপাৰেচন সুকলমে হৈ গৈছিল। কিন্তু তাৰ বিনিময়ত মই মিছেছ চলিহাৰ ওচৰত মোৰ পুৰুষত্ব বিক্ৰী কৰিব লগা হৈছিল।\n: কি !\n: হয় নীলা, মই মাক জীয়াই ৰখাৰ বাবে ইচ্ছাৰ বিৰুদ্ধে গৈ নিজৰ সৰ্বোচ্চ ত্যাগ কৰিব লগা হৈছিল । ভাবিছিলোঁ টকাখিনি ঘূৰাই দিয়াৰ পিছত সকলো ঠিক হৈ যাব, কিন্তু মিছেছ চলিহাই মোক ব্লেকমেইল কৰিবলৈ ল’লে। এই ব্লেকমেইলৈকে মোৰ ঠিকেই আছিল। কিন্তু টকাখিনি ঘূৰাই দিয়াৰ পিছতো মিছেছ চলিহাই তেওঁৰ আৰু মোৰ কিছুমান অশ্লীল ফটো দেখুৱাই বাৰে বাৰে মোক ব্যৱহাৰ কৰিব বিচাৰিছিল। মই তেওঁৰ কথাত প্ৰতিবাদ কৰাত তেওঁ তোমাক টানি আনিছিল আমাৰ মাজলৈ। মোক অনিষ্ট কৰাৰ উপৰিও তোমাৰ জীৱন বৰবাদ কৰি দিম বুলি মোক ভয় দেখুৱাইছিল। মই নিজৰ বাবে সকলো দুখ মূৰপাতি লবলৈ সাজু আছিলোঁ; কিন্তু তোমাক ... তোমাৰ দুখ হোৱা আৰু তুমি কষ্ট পোৱা মোৰ সহ্যৰ বাহিৰত আছিল, নীলা। আৰু তেওঁৰ নিচিনা ধনীশ্ৰেণীৰ এক নিকৃষ্ট চৰিত্ৰৰ মানুহে কিবা যে অঘটন ঘটাব পাৰে সেয়া বুজি উঠিছিলোঁ। সেইদিনা মই সিদ্ধান্ত লৈছিলোঁ তোমাক মোৰ জীৱনৰ পৰা আঁতৰাই ৰাখিম। তোমাৰ ভৱিষ্যতটো মোৰ বাবে বিষময় হোৱাটো মই কেতিয়াও নিবিচাৰোঁ, সেয়ে মই তোমাৰ পৰা আঁতৰি যোৱাৰ সিদ্ধান্ত ললোঁ।\nইয়াৰ উপৰিও মই অন্তৰ্দ্বন্দ্বত ভুগিছিলোঁ। মোৰ শৰীৰটো যে ধৰ্ষিত, নীলা .....\n: অকল নাৰীয়েই ধৰ্ষিতা নহয় নীলা, পুৰুষো ধৰ্ষিত হয়। নিজৰ অসহায় সময়ত নিজৰ বিবেক আৰু মনক নেওচি যেতিয়া নিজৰ ইচ্ছাৰ বিৰুদ্ধে কাৰোবাৰ লগত শাৰীৰিক সম্পৰ্ক গঢ়ি তুলিব লগা হয়, তেতিয়া পুৰুষৰ লগত সেয়া এক প্ৰকাৰৰ ধৰ্ষণ। নাৰী ধৰ্ষিতা হ’লে প্ৰতিবাদ হয়, কাৰণ সমাজে দুৰ্বল শ্ৰেণীৰ ওপৰত কৰা অত্যাচাৰৰ ন্যায় বিচাৰে । কিন্তু পুৰুষে কেনেকৈ ন্যায় বিচাৰিব; কাৰণ যুগে যুগে সেই পুৰুষেই নাৰীক অত্যাচাৰ কৰি আহিছে শাৰীৰিক আৰু মানসিক ভাৱে।\n: অবি !\nশিলামূৰ্তিৰ দৰে ইমান পৰে থিয় দি থকা নীলাক্ষীয়ে নিজকে চম্ভালি চকীখন খামুচি ধৰি উচুপি উঠিল।\n: তোমাক বৰ্ষণমুখৰ আবেলিটোত যে এৰি গৈছিলোঁ সেই দিনাই কম্পেনীৰ কামটো ৰিজাইন দি ঘৰলৈ গুচি আহিছিলোঁ। তেনেকৈয়ে তিনিমাহ পাৰ হৈছিল, তাৰ পিছত বেলেগ এটা কম্পেনীত জইন কৰিছিলোঁ। তাৰ অলপ দিনৰ পিছতেই জানিব পাৰিলো মিছেছ চলিহাৰ হাৰ্ট এটেক হৈ মৃত্যু ঘটিল, কিন্তু কম্পেনীৰ মানুহে তেওঁক কোনোবাই হত্যা কৰা বুলি সন্দেহ কৰিছিল। ডিভোৰ্চী মহিলাৰ ঘৰ। পৰিয়াল বুলি কোনো নাছিল । সেয়ে তেওঁৰ মৃত্যুত মূৰ ঘমাবলৈ কাৰো সময় নাছিল।\n: অ’, তুমি মানে তেওঁৰ মৃত্যু হোৱা বাবে মোক বিচাৰি আহিলা । আমাৰ প্ৰেম ইমান ঠুনুকা আছিলনে অবি ? এগৰাকী মহিলাই আমাৰ জীৱন তচ-নচ কৰি পেলালে । তুমি অকল তোমাৰ কথা চিন্তা কৰিলা অবি। তুমি স্বাৰ্থপৰ। যদি মোৰ কথাও ভাবিলাহেতেন তেতিয়া তোমাৰ অবিহনে মোৰ জীৱন কিমান বিষময় হৈ উঠিব পাৰে সেইকথাও তোমাৰ মনলৈ আহিলহেতেন । তুমি লগত থকা হ’লে মোৰ জীৱন ইমান দুৰ্বিসহ নহ’লহেতেন । এতিয়া কি বিচাৰি আহিছা ইয়াত ?\n: নীলা ,তুমি মোৰ পৰিস্থিতিৰ কথা ভালদৰে ভাবি চালে বুজি পাবা ছাগে । তোমাক ভাল পাওঁ বাবেই আজিও অকলেই আছোঁ, তোমাৰ ভালপোৱাবোৰ সামৰিয়েই জীয়াই আছোঁ । তোমাৰ পৰা মই একো নিবিচাৰোঁ, মাথোঁ সঁচাবোৰ কৈ যাবলৈহে আহিছিলোঁ ।\n: দুখৰ পৰিধি ভাঙি আজি মই মোক সহজ কৰি তুলিছোঁ । আৰু জটিল নকৰিবা মোৰ জীৱন । প্লিজ, তুমি যোৱাগৈ এতিয়া ।\n: যাম নীলা,কিন্তু তোমালৈ সদায়ে অপেক্ষা কৰিম । যদি মোৰ ভুলবোৰ, দোষবোৰ ক্ষমা কৰিব পাৰা তেন্তে অহা সোমবাৰে দহ বজাত শিৱমন্দিৰটোত তোমাক লগ পাম ।\nসি ওলাই যোৱাৰ পিছত নীলাক্ষীৰ মনৰ মাজত বলি থকা ধুমুহাজাক দেখোন শান্ত হৈ পৰিল । চকুৰ পৰা দুটা মুকুতা সৰি পৰিল ।\nঅস্থায়ী ভাবে পাতি লোৱা থাপনাখনত বন্তি আৰু ধূপ জ্বলাই তাই অফিচলৈ যাবলৈ ওলাল। যাৱতীয় বস্তু কেইবিধ বেগত ভৰাই স্কুটীখন ষ্টাৰ্ট দিলে ।\nআজি সোমবাৰ, কি কৰিব তাই ? অফিচলৈ যাবনে মন্দিৰলৈ যাব ! মনৰ মাজত আকৌ ধুমুহা এজাক বলিল, কি কৰিব তাই !\nপুৱাৰ পৰা আকাশখন আৱৰি ৰখা কলীয়া ডাৱৰবোৰ বৰষুণজাকৰ পিছত আঁতৰি গ’ল । ধুলিয়ে ঢকা সেউজীয়াবোৰ আকৌ উজ্বলি উঠিছে। নীলাক্ষীয়ে সেউজীয়াবোৰৰ মাজেৰে শিৱমন্দিৰটোৰ দিশত স্কুটীখন লৈ আগবাঢ়িল।\nঅপ্ৰাপ্তিৰ শেষত Reviewed by Administrator on April 22, 2021 Rating: 5


ইণ্ডিয়ান ৰিভাইচ ভাৰচন (IRV) আচামিচ - 2019 নহিমিয়া 1 অধ্যায়\nইহুদি ঐতিহ্যই নহিমিয়া (যিহোৱাৰ সান্ত্বনা) ক নিজকে এই ঐতিহাসিক গ্রন্থৰ প্রাথমিক লিখক হিচাপে চিহ্নিত কৰে। এই পুস্তকৰ বহুতো বিষয় প্রথম ব্যক্তিত্বৰ দৃষ্টিকোণৰ পৰা লিখা হৈছে। তেওঁৰ তাৰুণ্য বা পটভূমি সম্পর্কে একোৱে জনা নাযায়; আমি তেওঁক এজন প্রাপ্তবয়স্ক সেৱক হিচাপে পাৰস্য ৰজা অর্তক্ষেত্রৰ ৰাজত্বকালত ৰজাৰ পানপাত্র ধৰোঁতাৰ ৰূপত পাওঁ। (নহিমিয়া 1:11-2:1). নহিমিয়া পুস্তক খন ইজ্রা পুস্তকৰ পৰিশিষ্ট পুস্তক হিচাপে পাঠ কৰিব পাৰি, আৰু কিছুমান বিশেষজ্ঞই বিশ্বাস কৰে এই দুয়োখনে মূলতঃ এখন কিতাপ।\nলিখাৰ স্থান আৰু সময়\nসম্ভাব্য সময় প্রায় 457-400 খ্রীষ্টপূর্ব মাজভাগ।\nএই পুস্তক খন যিহূদাত লিখা, সম্ভৱতঃ যিৰূচালেমত, পাৰস্যৰ ৰাজত্বৰ কিছু সময়ত, সেয়া আছিল বেবিলনৰ পৰা উভতি অহাৰ পাছত।\nনহিমিয়া পুস্তকৰ সম্ভাব্য পাঠকসকল আছিল ইস্রায়েলীয়সকলৰ বংশধৰসকল, যিসকলে বেবিলনৰ নির্বাসনৰ পৰা উভতি আহিছিল।\nএই পুস্তকৰ লিখকে স্পষ্টভাবে তেওঁৰ পাঠকসকলক পৰিচয় কৰাই দিছে যে, ঈশ্বৰৰ শক্তি আৰু প্রেম তেওঁৰ মনোনীত লোকসকলৰ প্রতি থাকে, আৰু তেওঁলোকৰ বিধানেই তেওঁৰ প্রতি দয়িত্বপূর্ণ। ঈশ্বৰে প্রার্থনাৰ উত্তৰ দিয়ে। তেওঁ মানুহৰ জীবনত আগ্রহ আনি থাকে, তেওঁলোকক আদেশ পালন কৰিবলৈ যি যি প্রয়োজন সেয়া যোগান ধৰে। লোকসকলে একত্রিত হৈ কাম কৰিব লাগে আৰু তেওঁলোকৰ সম্পদ সমূহ ভাগ কৰি লোৱা উচিত। ঈশ্বৰৰ অনুসৰণকাৰীসকলৰ জীবনত স্বার্থপৰতাৰ কোনো স্থান নাই। নহিমিয়াই ধনী ব্যক্তিসকলক স্মৰণ কৰাই দিছিল আৰু পৰিষদবর্গ দৰিদ্রসকলৰ সুবিধা নিবলৈ নহয় বুলি নির্দেশ দিছিল।\n1. গভর্নৰ হিচাপে নহিমিয়াৰ প্রথম কার্যকাল — 1:1-12:47\n2. গভর্নৰ হিচাপে নহিমিয়াৰ দ্বিতীয় কার্যকাল — 13:1-31\nনহিমিয়াৰ মনৰ দুখ আৰু প্ৰাৰ্থনা। হখলিয়াৰ পুত্ৰ নহিমিয়াৰ পুস্তক।\n1 হখলিয়াৰ পুত্র নহিমিয়াৰ কথা:\nবিশ বছৰৰ কিচ্লেব মাহত মই চুচন নগৰৰ দুৰ্গত থাকোঁতে, এইদৰে হৈছিল।2তেতিয়া হনানী নামৰ মোৰ এজন ভাই যিহূদাৰ পৰা কিছুমান লোকৰ সৈতে আহিছিল। মই তেওঁলোকক বন্দীত্বৰ পৰা ৰক্ষা পোৱা ইহুদী লোকসকলৰ উপৰিও যিসকল ইহুদী লোক তাত আছিল, সেই সকলৰ বিষয়ে আৰু যিৰূচালেম চহৰৰ বিষয়ে সুধিছিলো।\n3 তেতিয়া তেওঁলোকে মোক ক’লে, “বন্দীত্বৰ পৰা ৰক্ষা পোৱা লোকসকল সমস্যা আৰু অপমানেৰে জৰ্জৰিত হৈ আছে। কিয়নো যিৰূচালেমৰ দেৱাল ভাঙি মুকলি হৈ আছে আৰু দুৱাৰবোৰ জুইৰে পোৰা হৈছে।”\n4 এই কথা শুনাৰ লগে লগে, মই বহি ক্ৰন্দন কৰিলোঁ, আৰু মই কিছুদিন শোক কৰি লঘোন দি স্বৰ্গৰ ঈশ্বৰৰ আগত প্ৰাৰ্থনা কৰিলোঁ।5মই কলোঁ, “হে যিহোৱা, আপুনি স্বৰ্গৰ ঈশ্বৰ, আপুনি মহান আৰু ঐশ্বৰ্য্যৱান, আপোনাক প্ৰেম কৰোঁতা আৰু আপোনাৰ আজ্ঞা পালন কৰোঁতা সকললৈ আপোনাৰ নিয়ম আৰু দয়া কেনে মহান।\n6 আপোনাৰ দাস ইস্ৰায়েলী লোকসকলৰ অৰ্থে মই আপোনাৰ আগত দিনে-ৰাতিয়ে কৰা প্ৰাৰ্থনা শুনক আৰু মোলৈ দৃষ্টি কৰক। আমি আপোনাৰ বিৰুদ্ধে যি পাপ কৰিলোঁ, এনে কি মই, আৰু মোৰ পিতৃ পৰিয়ালেও যি পাপ কৰিলে, তাৰ বাবে মই ইস্রায়েলী লোকসকলৰ হৈ পাপ স্বীকাৰ কৰিছোঁ।7আমি আপোনাৰ বিৰুদ্ধে বহুতো পাপ কৰ্ম কৰিলোঁ, আৰু আপুনি আপোনাৰ দাস মোচিক দিয়া আজ্ঞা, বিধি, আৰু শাসন প্ৰণালীবোৰ পালন নকৰিলোঁ।\n8 বিনয় কৰোঁ, আপুনি আপোনাৰ দাস মোচিক আজ্ঞা কৰা বাক্য সোঁৱৰণ কৰক। আপুনি মোচিক কৈছিল, “যদি তোমালোকে অবিশ্ৱাসীৰ দৰে কাৰ্য কৰা, মই তোমালোকক দেশৰ মাজত ছিন্ন-ভিন্ন কৰিম,9কিন্তু যদি তোমালোকে মোলৈ ঘুৰি আহাঁ, আৰু মোৰ আজ্ঞা পালন কৰি সেই মতে কাৰ্য কৰা, তেন্তে তোমালোকৰ লোকসকল আকাশৰ অন্তভাগত ছিন্ন-ভিন্ন হৈ থাকিলেও, মই তাৰ পৰা তেওঁলোকক আনি একগোট কৰিম, আৰু মোৰ নাম চিৰস্থায়ী কৰিবৰ অৰ্থে মই মনোনীত কৰা ঠাইলৈ তেওঁলোকক ঘূৰাই আনিম’।\n10 তেওঁলোকেই আপোনাৰ দাস আৰু প্ৰজা, যাক আপুনি আপোনাৰ মহা পৰাক্ৰম আৰু বলৱান হাতেৰে মুক্ত কৰিলে। 11 হে যিহোৱা, বিনয় কৰোঁ, আপোনাৰ এই দাসৰ প্ৰাৰ্থনা শুনক, আৰু যিসকলে আপোনাৰ নাম গৌৰৱাম্বিত কৰি আনন্দিত হয়, তেওঁলোকৰো প্ৰাৰ্থনা শুনক। বিনয় কৰোঁ, আজি আপোনাৰ এই দাসক কৃতকাৰ্য হ’বলৈ দিয়ক, আৰু এই ব্যক্তিৰ সাক্ষাতে তেওঁক অনুগ্ৰহ দান কৰক।”\nমই ৰজাৰ পান-পাত্ৰ ধৰোঁতাৰূপে সেৱা কৰিছিলোঁ।\n© 2017, 2018 BCS


অসমীয়া কৃষ্টিৰ চমু আভাস (৮) | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nঅসমীয়া কৃষ্টিৰ চমু আভাস (৮)\nSeptember 17, 2016 November 14, 2016 বিষ্ণুপ্ৰসাদ ৰাভা 1 Comment অসমীয়া, অসমীয়া কৃষ্টি, বিষ্ণুপ্ৰসাদ ৰাভা, সংস্কৃতি\nপূৰ্বৰ খণ্ড: ইয়াত পঢ়ক\nকামৰূপ কামাখ্যাত গ’লে মানুহ ভেৰা হয়,— এনে অপবাদ অসমৰ বাহিৰে যথেষ্ট আছে। কাৰণ কামৰূপ-কামাখ্যা হৈছে তন্ত্র-মন্ত্রৰ দেশ। ইয়াত আদিম পন্থীৰ জনসংখ্যাৰ প্রাধান্য বেছি। আধুনিক বিজ্ঞানৰ যুগত অসমৰ মানুহে সমানে তাল দিব নোৱৰাৰ কাৰণে প্রাচীন তন্ত্র-মন্ত্রৰ ওপৰত বিশ্বাস হেৰুৱাব পৰা নাই। গতিকে ইয়াৰ মানুহে অসুখ হলে বেজ-ওজাক মাতে। বেজ-ওজাই মন্ত্র গাই, বিহলঙনীৰে কোবায়, খেৰ-কুটাৰে পানী আৰু চাউল জাৰে, বাণ কাটে, তাবিজ দিয়ে ইত্যাদি। এইয়া হল মন্ত্র বিজ্ঞানৰ কথা, তদুপৰি আসুৰী ঔষধৰ বিষয়ে অসমীয়া বেজ উন্নত হৈ হাবিৰ পৰা গছ, লতা, বন, শিপা আনি তাক বাটি বা বান্ধি বা পিহি খুৱাই লগাই, ভৰণ দি অসমীয়া ওজাই ৰোগীক আৰোগ্য কৰে। তদুপৰি এসময়ত অস্ত্র চিকিৎসা অসমত আছিল। শিঙা দিয়া অস্ত্রোপচাৰ কৰা অস্ত্রও অসমত এসময়ত আছিল। কিন্তু ইংৰাজ শাসনৰ আলমত সেইবিলাক অধুনা লুপ্ত। গতিকে চিকিৎসা বিদ্যাতে অসমীয়াই যথেষ্ট ব্যুৎপত্তি ৰাখিছিল। অসমীয়া বেজ, মন্ত্র সাহিত্য অসমীয়া সাহিত্যত এটা ডাঙৰ অৱদান।\nগতিকে দেখা গল যে অসমীয়া কৃষ্টিত কেতিয়াও পিছপৰা নাছিল। পুৰাণেও কয়, প্রথমে জ্যোতিঃ ইয়াতে সৃষ্টি হৈছিল, সেইকাৰণে ইয়াক প্রাগজ্যোতিষপুৰ বুলিছিল। ইয়াতে হেনো আজুককা ব্ৰহ্মাই ধিয়াই বিশ্ব ব্রহ্মাণ্ড সৃষ্টি কৰি দক্ষ আদিক সৃজন কৰিছিল। তাৰ পিছত সন্ধ্যা নামে এজনী সৰবৰহী দিপলিপ গাভৰু তেৰাৰ মানস কমলৰ পৰা ওলাল। তাৰ পিছত কামদেৱৰ সৃষ্টি হ’ল। ব্ৰহ্মাদেৱৰ বৰ অনুযায়ী কামদেৱ পঞ্চশৰৰ আলম লৈ কৰমৰ ভাৰ পালে। তাৰ পৰীক্ষা হল স্বয়ং সৃষ্টিকৰ্ত্তা ব্ৰহ্মাৰ ওপৰত সেই পাঁচোপাত শৰ টোৱাই। তাৰ শকতিৰ গুণত আজুককাই নিজেই কামবলীয়া হয় সৰবৰহী সন্ধ্যা গাভৰুক দেখি। সন্ধ্যা আইটিও তেনে ভাবত ঘামিবলৈ ধৰিলে। সেই ঘামৰ পৰা চৌষষ্টি কলাৰ উৎপন্ন হল। গতিকে এই অসমতে চৌষষ্টি কলাৰ উদ্ভৱ নহয় জানো?\nপুৰাণমতে আকৌ শ্ৰীকৃষ্ণই নৰকাসুৰক বধ কৰি এই কামৰূপৰ পৰা নিয়া ষোল হেজাৰ গোপিনীৰ পৰাই হেনো ষোল হেজাৰ ৰাগিনীৰ জনম। গতিকে ভাৰতীয়-সঙ্গীতৰ ষোল হেজাৰ ৰাগিনী প্রাচীন অসমৰে অৱদান নহয় নে?\nভাৰতীয় নাট্যশাস্ত্ৰৰ মতে ব্ৰহ্মাৰ আদেশ অনুযায়ী ভৰত মুনিয়ে শিৱৰ ওচৰলৈ গৈ ‘ডিম্বাকাৰ’ত নাট্য-সংযোগ কৰি দেখুৱালে দেখি শিৱ সন্তুষ্ট নহ’ল, কাৰণ সেই নাট্য মৃত্য নৃত্য বিহীন। নানা মুদ্রা, কৰণ, অঙ্গহাৰ আদি সংযুক্ত নৃত্য সেই নাট্যত যুক্ত কৰিবলৈ শিৱই তণ্ডুমুণিক দেখুৱাবলৈ আদেশ দিলে। তণ্ডুৱে দেখুৱালে। নৃত্য যুক্ত নাট্য শাস্ত্র প্রণয়ন কৰি ভৰত মুনিয়ে পৃথিৱীত প্ৰৱৰ্ত্তন কৰিলে। তণ্ডুমুনিৰ পৰাই নৃত্যৰ নাম তাণ্ডৱ হ’ল। কিন্তু কালিকা পুৰাণ মতে, গোটেই প্রাচীন অসম আছিল আদি শিৱ-মহাদেৱৰ লীলাভূমি, নাটক শৈল আছিল হৰ-ভোলানাথৰ আৱাস নিকেতন আৰু এই প্রকৃতিৰ লীলা নিকেতন অসম-বক্ষতে ভস্ম হোৱাৰ পাছতে কামদেৱে ৰূপ পাইছিল, সেই কাৰণে কামৰূপ। গতিকে ভৰতৰ নাট্য শাস্ত্রৰ আদিম প্রেৰণা-স্থল এই শিৱভূমি কামৰূপেই।\nদৰাচলতে অসমত অসমীয়াৰ কৃষ্টি যথেষ্ট আছিল। তাৰ চৰম বিকাশ হৈছিল শঙ্কৰী যুগত। সেই ষোড়শ শতিকাৰ শঙ্কৰী যুগে অসমীয়া জাতিক যি দান দি গল, তাৰ পিছত অসমীয়াই বিশেষ একো কৃষ্টিগত অৱদান কৰিব পৰা নাই। আহোমৰ পৰবৰ্ত্তী শাসন কালত যি অলপ অচৰপ দিয়া হৈছিল, সি যথেষ্ট নহয়। ই বৰ পৰিতাপৰ বিষয়। বৃটিছ শাসনৰ পৰা অসমীয়া কৃষ্টিও ক্রমে অৱসান হৈ আহিল। আজি সাহিত্যত অসমীয়াই নতুন একো দিব পৰা নাই। ৺লক্ষ্মীনাথ বেজবৰুৱা আদি কবি যিসকল আধুনিক সাহিত্যিকে সাহিত্যত দান কৰিছিল আৰু দান কৰি আছে; সেই সকলৰ দান কিছুমানৰ বাহিৰে বিশেষ দান নহয়। সেই পুৰণি স্বৰৰে ন ন সাজত পুনৰাবৃত্তি শুনো। সেই লুইত, সেই পখিলী, সেই বিহু আদিৰ হে পুনৰ উল্লেখ পাওঁ। গল্প-উপন্যাসত পাওঁ সেই অভিজাত সম্প্রদায়ৰ জীৱনৰ ঘাত-প্রতিঘাত, শোষক জাতিৰ আত্ম গৌৰৱ, আত্ম গৰিমা; আত্ম মৰ্য্যাদা কিন্তু যি জাতি চিৰকাল শাসিত, শোষিত, নিৰ্য্যাতিত, অত্যাচাৰিত হৈ আহিছে সিহঁতৰ একো নাম-গোন্ধকে নাপাওঁ। যদিও কোনোবাই এই নিষ্পেষিত জাতিৰ বিষয়ে কিবা লিখিছে তাত বাস্তৱতাৰ অভাৱ থকা যেন লাগে। কাৰণ সেইয়া অভিজ্ঞতা-বিহীন শোষক জাতিৰ লিখকৰ দ্বাৰা লিখিত। সেই কাৰণে আধুনিক অসমীয়া গল্প বা উপন্যাস ইমান ৰসাল হৈ নুঠে৷ যি কি নহওক, অসমীয়া সাহিত্যত যে যথেষ্ট উৎকর্ষ সাধন হৈছিল তাক কোনেও নুই কৰিব নোৱাৰে আৰু ভাৰতৰ আন আন সাহিত্যৰ শাৰীত অসমীয়াও যে পৰে তাৰ প্রমাণ শঙ্কৰী যুগৰ সাহিত্য। ভাৰতৰ নিজ নিজ ভাষাত গদ্য লিখাৰ বাট প্রদর্শক হিচাবে অসমীয়াই গৌৰৱ অনুভৱ কৰিব পাৰে, তাৰ নিদর্শন ভাৰতবৰ্ষৰ ভিতৰত প্রথম নিজ ভাষাত গদ্য ৰচনা— ‘কথা গীতা’।\nঅসমত ভাৱনা, ওজাপালি যি মহাপুৰুষীয়া যুগৰ কৃষ্টি আছে, তাকো আধুনিক যুগোপযোগী কৰি গঢ়ি তুলিব লাগিব। তাৰ পিছত নাটকৰ কথা। নাটকৰ কাৰণে আমাৰ মানুহে মিছাকৈয়ে বেছিকৈ খৰচ কৰে। খৰচ কৰিলেই যে নাটক ভাল হ’ব, কোনো অর্থই নহয়। অসমত মোৰ অভিজ্ঞতাৰে যি দেখিছোঁ, ৰঙ্গমঞ্চৰ দৃশ্যাৱলীতকৈ এক ধৰণৰ ৰঙ্গমঞ্চই উৎকৃষ্ট। পাশ্চাত্য দেশতো বহু ‘ষ্টেজ’ত দৃশ্যাৱলী প্রায় উঠিয়েই গৈছে। ভাৰতীয় নাট্যশাস্ত্র মতে যি ত্ৰিবিধ ত্র্যস্ত্র, চতুৰস্ত্র আদি ৰঙ্গপীঠৰ উল্লেখ আছে, সেই ৰঙ্গপীঠ অনুযায়ী নাইবা সমভাগে বিভক্ত ৰঙ্গমঞ্চ, ত্রিকোণাকৃতি ৰঙ্গমঞ্চ, নাইবা ঘোঁৰাৰ ক্ষুৰ অনুৰূপী ৰঙ্গমঞ্চ আধুনিক যুগোপযোগী। পাদ-প্রদীপ আৰু উইংচ লাইট তীব্র হব লাগিব। ‘ফোকাচ লাইট’ৰও বন্দোবস্ত থাকিব লাগিব। ৰূপসজ্জাৰ আয়োজন সম্পূর্ণ আৰু প্রকৃত হ’ব লাগিব। প্রযোজক, পৰিচালক আৰু সঙ্গীত পৰিচালক হৈছে নেতা। নাটকত তিনিটাই হৈছে প্রধান,— নাট্যকাৰ, অভিনেতা আৰু দর্শক। এই তিনিৰ ঐক্য চেষ্টাতেহে নাটক ভাল হয়। কিন্তু গাঁৱলীয়া ৰঙ্গমঞ্চত নাটক কৃতকাৰ্য্য নোহোৱাৰ কাৰণ নগৰৰ ‘ষ্টেজ’ হিচাবেহে নাট্যকাৰে নাটক লিখে। সামাজিক নাটকৰ কথা নকওঁৱেই, পৌৰাণিক নাটকতো নাগৰিক জীৱনৰ প্রকাশ ভঙ্গীৰহে ছাঁ বেছি পৰে। শতকৰা নিৰানব্বই জনৰ জীৱনৰ প্রতিচ্ছবি আধুনিক নাটকত প্রতিফলিত নহয়, প্রতিবিম্বিত হয় শতকৰা এজনৰ জীৱনৰ ঘাত-প্রতিঘাতহে। নাটক লিখা বৰ টান ‘আৰ্ট’। তাৰ লিখা পদ্ধতিৰ আলোচনা কৰিবৰ এইয়া ঠাই নহয়। মুঠতে নতুন পদ্ধতিৰে, নতুন বাস্তৱজীৱন ৰচনা, প্রেৰণা, কল্পনা, অনুভূতি আদিৰে নতুন বিষয়বস্তু উলিয়াই মানস চকুৰে ৰঙ্গমঞ্চত দৃশ্যাৱলীৰ মাজত অভিনয় দেখাকৈ লিখিব লাগে। সেই নাটকত থাকিব বাস্তৱ জীৱন, থাকিব নিৰ্য্যাতিত-নিপীড়িত-দুখীয়া কৃষক-বনুৱাৰ দুঃখময় জীৱনত ঘাত-প্রতিঘাত অসমীয়া জীৱনৰ প্রকৃত ছবি। (ক্ৰমশঃ)\nকলাগুৰু বিষ্ণুপ্ৰসাদ ৰাভাই কনিহা ছাত্ৰ সন্মিলনীৰ সভাপতি হিচাপে প্ৰদান কৰা ভাষণটি পিছত ‘অসমীয়া কৃষ্টিৰ চমু আভাস’ নামেৰে পুস্তিকা আকাৰে ছপা হৈ ওলাইছিল। যদিও বৰ্তমানে ৰাভাদেৱৰ ৰচনা আৰু সৃষ্টিসমূহৰ স্বত্ত্ব উকলি যোৱা নাই, জাতীয় স্বাৰ্থত বৰ্তমানে প্ৰায় দুষ্প্ৰাপ্য হৈ পৰা পুস্তিকাখনি ধাৰাবাহিক ৰূপত ‘নীলা চৰাই’ত প্ৰকাশ কৰা হৈছে। এই সম্পৰ্কত কাৰোবাৰ কিবা আপত্তি থাকিলে অনুগ্ৰহ কৰি আমাক জনালে (editor@nilacharai.com) প্ৰয়োজনীয় ব্যৱস্থা গ্ৰহণ কৰা হ’ব। —সম্পাদক, নীলা চৰাই\nঅসমীয়া কৃষ্টিৰ চমু আভাস (৫)...\nঅসমীয়া কৃষ্টিৰ চমু আভাস (৩)...\nপ্ৰেমলতাৰ গঁতা →


চৰকাৰী কৰ্মচাৰীসকলৰ বাবে ভাল খবৰ! জানুৱাৰীৰ পৰা বৃদ্ধি পাব পাৰে দৰমহা!– News18 Assam\nচৰকাৰী কৰ্মচাৰীসকলৰ বাবে ভাল খবৰ! জানুৱাৰীৰ পৰা বৃদ্ধি পাব পাৰে দৰমহা!\n»চৰকাৰী কৰ্মচাৰীসকলৰ বাবে ভাল খবৰ! জানুৱাৰীৰ পৰা বৃদ্ধি পাব পাৰে দৰমহা!\nUpdated:January 5, 2021, 9:37 AM IST\n২০২০ৰ মাৰ্চত মন্ত্ৰীসভাৰ বৈঠকত প্ৰধানমন্ত্ৰী নৰেন্দ্ৰ মোদীয়ে জানুৱাৰীৰ পৰা ৪ শতাংশ ডি এ বৃদ্ধিৰ কথা ঘোষণা কৰিছিল।\nLast Updated: January 5, 2021, 9:37 AM IST\nনতুন বছৰত ভাল খবৰ। জানুৱাৰীৰ পৰা দৰমহা বৃদ্ধি পাব পাৰে কেন্দ্ৰীয় চৰকাৰৰ অধীনৰ কৰ্মচাৰীসকলৰ। জনা গৈছে, কেন্দ্ৰীয় চৰকাৰী কৰ্মচাৰীসকলৰ ডিএ জানুৱাৰী মাহৰ পৰা ৪ শতাংশ বৃদ্ধিৰ সম্ভাৱনা আছে। ৰিপ’ৰ্টত আৰু জনোৱা হৈছে যে কেন্দ্ৰীয় চৰকাৰী কৰ্মচাৰীসকলে জুনলৈ হয়তো অপেক্ষা কৰিব নালাগিব পাৰে। সপ্তম দৰমহা আয়োগৰ হিচাপত ডিএ বৃদ্ধি কৰা হ’ব।\n২০২০ৰ মাৰ্চত মন্ত্ৰীসভাৰ বৈঠকত প্ৰধানমন্ত্ৰী নৰেন্দ্ৰ মোদীয়ে জানুৱাৰীৰ পৰা ৪ শতাংশ ডি এ বৃদ্ধিৰ কথা ঘোষণা কৰিছিল। বৰ্তমান বেছিক পে’ বা পেনচনৰ ১৭ শতাংশ ডি এ হিচাপে দিয়া হয়। এই ১৭ শতাংশত আৰু ৪ শতাংশ ডি এ দিয়াৰ ঘোষণা হৈছিল। ফলত ১৭ শতাংশৰ পৰা ডি এ বৃদ্ধি হৈ ২১ শতাংশ হোৱাৰ সম্ভাৱনা আছে।\nFirst published: January 5, 2021, 9:37 AM IST


নিৰ্বাচন আয়োগৰ বিশেষ নিৰ্দেশনা! গঠন হ’ল ‘ফ্লাইং স্কোৱাড’ - Prag News\nHomeআঞ্চলিকনিৰ্বাচন আয়োগৰ বিশেষ নিৰ্দেশনা! গঠন হ’ল ‘ফ্লাইং স্কোৱাড’\nনিৰ্বাচন আয়োগৰ বিশেষ নিৰ্দেশনা! গঠন হ’ল ‘ফ্লাইং স্কোৱাড’\nগুৱাহাটীঃ নিৰ্বাচনী আচৰণ বিধি বলৱৎ হোৱাৰ লগে লগে নিৰ্বাচন আয়োগে বিশেষ নিৰ্দেশনা জাৰি কৰিছে৷ অনুজ্ঞাপত্ৰ থকা কোনোধৰণৰ মাৰণাস্ত্ৰ লগত ৰাখিব নোৱাৰিব গৰাকীয়ে৷ শীঘ্ৰে স্থানীয় আৰক্ষীক জমা দিব লাগিব অনুজ্ঞাপত্ৰ থকা মাৰণাস্ত্ৰ৷\nআৰু পঢ়িব পাৰিব : মুখ্য নিৰ্বাচন আয়ুক্তই প্ৰকাশ কৰিলে নিয়ম নিৰ্দেশনা, জানক সবিশেষ…\nগুৱাহাটীত মজুত আছে ১,৩৬৪টা অনুজ্ঞাপত্ৰ থকা মাৰণাস্ত্ৰ৷ এই পৰ্যন্ত প্ৰায় ১২০০টা মাৰণাস্ত্ৰ জমা হৈছে গুৱাহাটীৰ থানসমূহত৷ ৫০ হাজাৰতকৈ অধিক নগদ ধন লৈ ঘূৰিব নোৱাৰিব সাধাৰণ জনতাই৷ ৫০ হাজাৰতকৈ অধিক নগদ ধন হাতত থাকিলে লাগিব প্ৰয়োজনীয় নথী-পত্ৰ। ইয়াৰ উপৰি নগদ ধনৰ উৎস দেখুৱাব লাগিব আৰক্ষীক৷\nসুৰা সৰবৰাহতো নিশেধাজ্ঞা জাৰি কৰিছে নিৰ্বাচনী আয়োগে৷ নিৰ্দেশনা ভংগকাৰীক ৰুধিবলৈ সমগ্ৰ ৰাজ্যত গঠন কৰা হৈছে ‘ফ্লাইং স্কোৱাড’। প্ৰতিখনটো সমষ্টিত থাকিব ১২টাকৈ ‘ফ্লাইং স্কোনাড’৷ গুৱাহাটীৰ চাৰিটা সমষ্টিৰ বাবে মহানগৰ জিলাটো গঠন কৰা হৈছে ১২টা ‘ফ্লাইং স্কোৱাড’৷ জিলা প্ৰশাসন, আৰক্ষী আৰু আবকাৰী বিষয়াৰে গঠন কৰা হৈছে এই ‘ফ্লাইং স্কোৱাড’।\nPrevious articleমুখ্য নিৰ্বাচন আয়ুক্তই প্ৰকাশ কৰিলে নিয়ম নিৰ্দেশনা, জানক সবিশেষ…\nNext articleআপুনি তেওঁক বিয়া কৰাবনে? ধৰ্ষণকাৰীক ন্যায়ালয়ৰ প্ৰশ্ন


দুৰ্দান্ত ৪৭ৰাণেৰে ৰাজস্থান ৰয়েলছক বিজয়ী কৰোৱা ৰিয়ানক দেশজুৰি ভূয়সী প্ৰশংসা|riyan-parag-smashes-47-to-bring-rajasthan-royals-3-wicket-win-over-kkr– News18 Assam\nদুৰ্দান্ত ৪৭ৰাণেৰে ৰাজস্থান ৰয়েলছক বিজয়ী কৰোৱা ৰিয়ানক দেশজুৰি ভূয়সী প্ৰশংসা\n৫টা চাৰি আৰু দুটা ছয় কোবাই ৰাজস্থান ৰয়েলছক জিকোৱা ৰিয়ান পৰাগ দেশৰ নতুন ক্ৰিকেট চাঞ্চল্য। আইপিএলত প্ৰথমটো অৰ্ধশতকৰ পৰা মাত্ৰ তিনি ৰাণ দূৰৈত ৰৈ গ’ল অসমৰ ৰিয়ান।\nUpdated:April 26, 2019, 2:38 PM IST\nUpdated: April 26, 2019, 2:38 PM IST\nপৰাজয়ৰ গ্ৰাসৰ পৰা নিজৰ দল ৰাজস্থান ৰয়েলছক উদ্ধাৰ কৰি কলকাতা নাইট ৰাইডাৰ্ছৰ বিৰুদ্ধে ৩উইকেটত জয়ী কৰোৱা ৰিয়ান পৰাগ এতিয়া দেশৰ কোটি কোটি ক্ৰিকেটপ্ৰেমীৰ নয়নৰ মণি। মাত্ৰ তিনি ৰাণৰ কাৰণে অৰ্ধশতক সম্পূৰ্ণ কৰি আইপিএলৰ আটাইতকৈ কমবয়সীয়া ক্ৰিকেটাৰৰ অভিলেখ গঢ়িবলৈ সক্ষম নহ’ল ৰিয়ান।\nভাগ্যৰ ফেৰ! কেনেকৈ আনলাকী আউট হ’ল ৰিয়ান পৰাগ:\nকিন্তু ৩১টা বলত ৪৭ ৰাণ সংগ্ৰহ কৰি দেশবাসীৰ মাজত নতুন ক্ৰিকেট চাঞ্চল্য হৈ পৰিছে ৰিয়ান পৰাগ। দুটা ছয় আৰু ৫টা চাৰি কোবাই ৰিয়ানে জফ্ৰা আৰ্চাৰৰ সৈতে মিলি কলকাতা নাইট ৰাইডাৰ্ছক পানী খুৱাই দিয়ে। নামী–দামী ব্যক্তিৰ পৰা সকলো শ্ৰেণীৰ লোকৰ মুখে মুখে এতিয়া ৰিয়ান পৰাগৰ নাম।\nৰিয়ান পৰাগক "গেম চেঞ্জাৰ অফ দা মেটচ্" এৱাৰ্ড প্ৰদান কৰা হয়।\nৰিয়ানৰ প্ৰশংসাত পঞ্চমুখ হৈ পৰিছে এতিয়া ছচিয়েল মিডিয়া টুইটাৰ।\n৪৭ৰাণ সংগ্ৰহ কৰি ৰিয়ান পৰাগে সমগ্ৰ খেলখন নিজৰ দলৰ দখললৈ লৈ আনিলে, কিন্তু ৫০ৰাণ সম্পূৰ্ণ হোৱাৰ পূৰ্বে আন্দ্ৰে ৰাছেলৰ বলত আউট হয় ৰিয়ান। ৰিয়ানৰ অৱদানৰ বাবেই শেষ অভাৰত জয়ৰ বাবে ৰাজস্থান ৰয়েলছক প্ৰয়োজন হয়গৈ ৯ৰাণৰ। জফ্ৰা আৰ্চাৰ এটা বিশাল ছয়ৰে খেলৰ সামৰণি পৰে।\nকঁকালৰ খোচনিত গামোচা লৈ ৰিয়ানে জিকালে দলকঃ\nParag’s axomia gamcha as the Steve Waugh style rag 👌🏽\nচাপৰ মাজতো শান্ত হৈ বেটিং কৰা ৰিয়ান পৰাগৰ ব্যক্তিত্ব আৰু প্ৰদৰ্শনে সকলোৰে মন মোহিছে।\nThis Riyan Parag has something really special in him. Every one talks about Gill & Shaw, just look at his temperament & maturity he is showing at this stage of match. He is just 17, and will go up and up from here. Wanna see him more.#KKRvRR\n— Brainfaded Ross Taylor (@iRoshan_Rv) April 25, 2019\nএকাংশই আকৌ ক্ৰিকেটৰ ভগৱান শচীনৰ ইনিংছলৈও মনত পেলালে।\nRajasthan Royals won this match thanks to 17 year old Riyan Parag. He was born in Guwahati, Assam. Has the potential to be the 1st player from North East to play for India.\nHe was born on 10th November 2001. That's 1298 days after the desert storm innings by Sachin. #KKRvRR\n— Aditya (@forwardshortleg) April 25, 2019


জীৱনৰ অন্য নাম সংগ্ৰাম (খণ্ড নং-২৬)- পূৰ্ণিমা বৰঠাকুৰ বেজবৰা\nপশ্চিম আকাশৰ ৰাঙলী বেলিয়ে বিদায় মাগিবৰ হ'ল ।দলনিত চৰি থকা ম'হখিনিয়ে পাছলৈ মূৰ কৰি দৌৰিবলৈ ধৰিলে । ৰামভাই আচৰিত হ'ল । কাৰোবাক আক্ৰমণ কৰিবলৈ যেন সিহঁতে চোঁচা লৈছে । তগৰৰ শহুৰেকে ৰামভাইক ক'লে , "চাই থাক সিহঁতৰ কাণ্ড , ক'ৰবাত পোৱালি এৰি আহিল । ইমান শিঙাল আৰু শক্তিশালী হ'লেও সিহঁতৰ অন্তৰত এবুকু মৰম আৰু একতা আছে ।সেই বাবেই এই জন্তুবোৰৰ মাজত থাকি মই ভাল পাওঁ ।ক্ষন্তেকলৈ বুকুৰ বেদনাবোৰ পাহৰি যাওঁ । ইহঁতৰ এই পৃথিৱীত কোনো আক্ষেপ নাই । নাই কোনো অতৃপ্তি ।" ম'হজাক ঘূৰি আহিল । পাছে পাছে এটা সৰু পোৱালি লেঙেৰাই লেঙেৰাই আহি আছে । মাকজনীয়ে তাক যেন সাহস দি আহিছে । পাৰিছ ব'ল ,আন্ধাৰ হোৱাৰ আগতে আমি আমাৰ গোহালি পাব লাগিব । ৰামভাইৰ তগৰলৈ মনত পৰিল । ক'ত বা আছে । যদি বিপদত পৰিছে । এজনী নিমাখিত ছোৱালী ,তাইও এই ম'হজাকৰ দৰেই কাৰো প্ৰতি আক্ষেপ নাই । মাত্ৰ অকণমান মৰমৰ বাবে হাহাকাৰ কৰা এখন হৃদয় আছিল । অৱহেলাই ক'লৈ লৈ গ'ল । হৰে কৃষ্ণ প্ৰভু ! মই যদিহে কেতিয়াবা কিবা পুণ্য কাম কৰিছোঁ , সেই পুণ্যৰ ভাগ বোৱাৰীক দিবা আৰু সকলো বিপদৰ পৰা ৰক্ষা কৰিবা । হৰে কৃষ্ণ ! তগৰলৈ মনত পৰি ৰামভাইৰ চকু সেমেকি গ'ল । ৰামভাই শিল পৰা কপৌ দৰে একে ঠাইতে থৰ লাগিল । ম'হজাকে বাট ল'লে । তগৰৰ কথা মনত পৰি থৰ লগা ৰামভাইয়ে দেখিলে , লানি পাতি ম'হজাকে গোহালিলৈ বাট লৈছে ।\nগা-ভাৰী তগৰে যিমান পাৰে খৰকৈ খোজ দি ৰুমলৈ আহিল । তাই ওৰণিৰ তলেৰে আঁৰ চকুৰে পাছলৈ ঘূৰি চালে , দেখিলে পুলিচজন তাইৰ পাছে পাছে আহি আছে । ৰুমটোত সোমাই তগৰে দৰ্জা খন মাৰি দিলে ।ধপ্ ধপ্ মাৰি থকা বুকুখন হেঁচা মাৰি তাই বহু সময় দৰ্জাখনত আঁউজি থাকিল । 'ৰণ'ৰ বাহিৰে কোনো পুৰুষে তাইলৈ চোৱা তাইৰ সহ্য নহয় । 'ৰণ'ৰ বাবে তাই অন্তৰত এখন আছুতীয়া আসন আছে । 'ৰণ'ৰ মাজত তাই বিচাৰি পায় প্ৰেমিক আৰু অভিভাৱকৰ স্নেহ । পুলিচজনে তাইলৈ চোৱা চাৱনি আৰু তাইক অনুকৰণ কৰা কথাটো তাই সহ্য কৰিব পৰা নাই । খঙত তাই ৰঙা পৰিল । কথাটো কাৰোবাক ক'ব পৰা হ'লে ! পুলিচজনে তাইক কিবা অনিষ্ট কৰিব বিচাৰিছে নেকি ? কিন্তু কাক ক'ব ? বুকু ঠেলি এটা হুমুনিয়াহ ওলাই আহিল তাইৰ । অহেতুক কিছুমান দুঃচিন্তাত তাইৰ বহু ৰাতিলৈ টোপনি নাহিল । পুৱা মন্দিৰৰ মংগল আৰতিৰ সুৰত তাইৰ টোপনি ভাগিল ।খৰধৰকৈ বিছনাৰ পৰা উঠি নিত্য কৰ্মখিনি কৰি তাই মন্দিৰলৈ খোজ দিলে ।\nইতিমধ্যে পুৱাৰ মংগল আৰতি শেষ হৈছে । সকলো ভক্তই ভাগৱত শুনিবলৈ আগ্ৰহী হৈ নিজৰ নিজৰ আসনত বহি পৰিল । তগৰেও হাতযোৰ কৰি হৰে কৃষ্ণ মন্ত্ৰ উচ্চাৰণ কৰি সকলোকে প্ৰণাম কৰি ভাগৱত শুনিবলৈ নিজৰ আসনত বহিল । প্ৰধান প্ৰভুক সকলোৱে মূৰ দোৱাই সেৱা কৰিলে । প্ৰভুৱেও হাত দাঙি সকলোকে আশীৰ্বাদ দি অমৃত বৰষা মধুৰ সুৰে ভাগৱতৰ শ্লোক এফাঁকি গাই মানুহৰ জীৱনৰ উদ্দেশ্যৰ বিষয়ে ক'বলৈ ধৰিলে ।\n"প্ৰতিজন মৃত্যু মুখী মানুহৰ কৰ্তব্য হৈছে সৰ্ব ঐশ্বৰ্য্য মণ্ডিত তথা সৰ্বাকৰ্ষক পৰমেশ্বৰ ভগৱানৰ বিষয়ে অনুসন্ধান কৰা , তেওঁৰ বিষয়ে শ্ৰৱণ কৰা , কীৰ্ত্তন কৰা আৰু তেওঁক ধ্যান কৰা । তেওঁক বোলা হয় হৰি । কাৰণ তেৱেঁহে জীৱক বদ্ধ অৱস্থাৰ পৰা মুক্ত কৰিব পাৰে । আমি যদি আমাৰ বদ্ধ অৱস্থাৰ পৰা পাৰ পাব বিচাৰো , তেতিয়া হ'লে সেই পৰম তত্ত্বৰ বিষয়ে অনুসন্ধান কৰিব লাগিব ।যাতে তেওঁ আমাৰ প্ৰতি প্ৰসন্ন হয় আৰু আমাক যথাৰ্থ মুক্তি প্ৰদান কৰে ।\nপৰমেশ্বৰ ভগৱান পৰমাত্মাৰূপে গাইগুটীয়া আত্মাটোৰ সৈতে বিৰাজমান । কোনেও তেওঁৰ পৰা পৃথক হ'ব নোৱাৰে । সেইবাবে প্ৰত্যক জীৱৰে সৈতে তেওঁৰ এক ঘনিষ্ঠ সম্পৰ্ক আছে ।তেওঁৰ সৈতে থকা জীৱৰ এই নিত্য অন্তৰংগ সমন্ধৰ কথা পাহৰি থকাৰ বাবেই জীৱই অনাদি কাল ধৰি বদ্ধ জীৱনৰ বান্ধোনত থাকিব লগা হয় ।কিন্তু তেওঁ যিহেতু পৰমেশ্বৰ ভগৱান সেয়েহে তেওঁৰ ভক্তৰ ঐকান্তিক প্ৰাৰ্থনাত তেওঁ তৎক্ষণাত সঁহাৰি জনায় ।তদুপৰি তেওঁ যিহেতু পৰমপুৰুষ , সেইবাবে তেওঁৰ ৰূপ ,ঐশ্বৰ্য্য ,যশ ,শক্তি ,জ্ঞান আৰু বৈৰাগ্য এই সকলোবোৰেই জীৱৰ বাবে অন্তহীন আনন্দৰ পৰম উৎস । পৰমপুৰুষৰ সৌন্দৰ্য ,জ্ঞান , বৈৰাগ্য , আদিৰ মাত্ৰা সদায়েই অতুলনীয় । কিন্তু সকলোতকৈ মুখ্য বিষয়টো হৈছে যে তেওঁ ঈশ্বৰ বা পৰম নিয়ন্তা । যিহেতু ভগৱান হৈছে হৰি , সেইবাবে তেওঁ আমাৰ বদ্ধ জীৱনৰ দুখ মোচন কৰি আমাক চিন্ময় জগতৰ পূৰ্ণ স্বাধীনতা প্ৰদান কৰিব পাৰে।সেয়েহে তেওঁৰ বিষয়ে যথাৰ্থভাৱে অনুসন্ধান কৰাটো আমাৰ সকলোৱে কৰ্তব্য আৰু তেনে কৰিহে ভগৱানৰ ধামলৈ গতি কৰিব পাৰি ।"\nপ্ৰধান প্ৰভু মৌন হৈ ৰ'ল ।সকলো ভক্তই প্ৰধান প্ৰভুক সেৱা জনাই আসনৰ পৰা উঠিল । একেবাৰে শেষত তগৰে প্ৰভুক সেৱা জনাই আসনৰ পৰা উঠি লাহে লাহে মন্দিৰৰ বাহিৰলৈ ওলাই আহিল । বহু সময় বহি উঠি আহিলত তগৰৰ মূৰটো ঘূৰোৱা যেন লাগিল । তাই মন্দিৰৰ একাষে গৈ বহি থাকিল । পানী...কাৰোবাৰ মাতত তাই চক্ খাই উঠিল ।পানী অকণমান মূৰত দি দিয়ক ভাল লাগিব । অকণমান পানী খাই লওক ।তগৰে মূৰ তুলি চালে আগদিনা তাইক অনুসৰণ কৰা পুলিচজন । পানী বটলটো হাতেৰে নলৈ তাই খপজপকৈ উঠিব আকৌ বহি পৰিল ।\nTags: উপন্যাস জীৱন অন্য নাম সংগ্ৰাম ধাৰাবাহিক পূৰ্ণিমা বৰঠাকুৰ বেজবৰা


Coronaৰ বাবে চীনৰ ২৬ খন চহৰত লকডাউন ! ২১ কোটি লোকক তেওঁলোকৰ ঘৰত বন্দী, দুমাহ ধৰি বন্ধ বিদ্যালয় ... - coronavirus outbreak china covid lockdown news photo gallery– News18 assam\nHome » photogallery » world »Coronaৰ বাবে চীনৰ ২৬ খন চহৰত লকডাউন ! ২১ কোটি লোক তেওঁলোকৰ ঘৰত বন্দী, দুমাহ ধৰি বন্ধ বিদ্যালয় ...\nCoronaৰ বাবে চীনৰ ২৬ খন চহৰত লকডাউন ! ২১ কোটি লোক তেওঁলোকৰ ঘৰত বন্দী, দুমাহ ধৰি বন্ধ বিদ্যালয় ...\nচীনে সকলো প্ৰচেষ্টাৰ পিছতো ক'ৰোনা সংক্ৰমণ নিয়ন্ত্ৰণ কৰাত ব্যৰ্থ হৈছে। চীনৰ ২৬ খন চহৰত লকডাউন আছে। ২১ কোটি জনসংখ্যা ঘৰত আছে। (সকলো ফটো- AP)\n| May 03, 2022, 09:26 IST\n১ মে'ত শ্ৰমিক দিৱসত ৰাজহুৱা অনুষ্ঠান নিষিদ্ধ কৰা হয়। চীনৰ ৭৩ বছৰৰ ইতিহাসত প্ৰথমবাৰৰ বাবে মে' দিৱস অনুষ্ঠিত হোৱা নাছিল।\nঅৰ্থনৈতিক ৰাজধানী ছাংহাইত কঠোৰ লকডাউন আৰু ৰাজনৈতিক বেইজিঙত কৰোনাৰ ঘটনা হ্ৰাস নোহোৱা স্বত্বেও, চীনৰ ৰাষ্ট্ৰপতি জি জিনপিঙে এই বিষয়টোত নীৰৱ হৈ আছে। এপ্ৰিলৰ সময়ছোৱাত, জিনপিঙে কেইবাটাও ৰাজহুৱা অনুষ্ঠানত অংশগ্ৰহণ কৰিছিল, কিন্তু কৰোনা আৰু লকডাউনৰ বিষয়ে কোনো বিবৃতি দিয়া নাছিল। আনকি ২.৫ কোটি জনসংখ্যাৰ ছাংহাইৰ লোকসকলকো দূৰদৰ্শনত সম্বোধন কৰা নাছিল।\nচীনৰ বহুতো চহৰত লকডাউন হোৱাৰ বাবে, মানুহে খাদ্য আৰু পানীয়ৰ অভাৱ হয়। ৰাষ্ট্ৰপতি জিনপিঙে আগতে প্ৰায় ৭৫ লাখ চৰকাৰী কৰ্মচাৰীক সাহায্য সামগ্ৰী আৰু অন্যান্য কামৰ বিতৰণত নিযুক্ত কৰিছিল। চৰকাৰী কৰ্মচাৰীৰ সংখ্যা হ্ৰাস হোৱাৰ লগে লগে, কমিউনিষ্ট পাৰ্টিয়ে এতিয়া প্ৰায় ৫০ লাখ কাৰ্যকৰ্তাক ফিল্ডত নিয়োগ কৰিছে।\n২৬ খন চহৰত লকডাউনে চীনৰ জিডিপিৰ ২২% প্ৰভাৱিত কৰিছে। এনে পৰিস্থিতিত, চীনৰ মুঠ জিডিপি ১১২৬ লাখ কোটিৰ ভিতৰত, ২৪৭লাখ কোটি টকাৰ অৰ্থনীতি প্ৰভাৱিত হৈছে। এপ্ৰিলৰ তথ্য অনুসৰি, চীনৰ উৎপাদন উৎপাদনো যোৱা দুবছৰত সৰ্বনিম্ন।\nচীনৰ আঠখন প্ৰদেশত প্ৰায় দুমাহধৰি বিদ্যালয় সমূহ বন্ধ হৈ আছে, যাৰ ভিতৰত আছে জিনজিয়াং, জিলিন, ছাংহাই, বেইজিং। ইয়াত অমিক্ৰন ভাইৰাছৰ ফলত সংক্ৰমণৰ ঘটনা হ্ৰাস হোৱা নাই। জিনপিং চৰকাৰে এই প্ৰদেশসমূহৰ বিদ্যালয়সমূহত অধ্যয়ন কৰি থকা প্ৰাথমিক শিশুসকলৰ কৰোনাভাইৰাছ পৰীক্ষাৰ নিৰ্দেশ দিছে। শিশুসকলক ঘৰৰ পৰা অনা হৈছে আৰু পৰীক্ষা কৰা হৈছে।


চাকৰিৰ চিন্তা ত্যাগ কৰক আৰু ২ লাখ টকাৰে আমূলৰ সৈতে ব্যৱসায় আৰম্ভ কৰক...– News18 assam\nHome » photogallery » business »Business: চাকৰিৰ চিন্তা ত্যাগ কৰক আৰু ২ লাখ টকাৰে আমূলৰ সৈতে ব্যৱসায় আৰম্ভ কৰক ! প্ৰতি মাহে ৫ লাখ টকালৈকে উপাৰ্জন কৰক, কেনেদৰে আৰম্ভ কৰিব লাগে জানি লওক...\nBusiness: চাকৰিৰ চিন্তা ত্যাগ কৰক আৰু ২ লাখ টকাৰে আমূলৰ সৈতে ব্যৱসায় আৰম্ভ কৰক ! প্ৰতি মাহে ৫ লাখ টকালৈকে উপাৰ্জন কৰক, কেনেদৰে আৰম্ভ কৰিব লাগে জানি লওক...\nBusiness Idea: আমি আপোনাক এটা ব্যৱসায়ৰ (Business idea) বিষয়ে কৈছোঁ য'ত আপুনি একো মূলধন নোহোৱাকৈ (How to start own business) আৰম্ভ কৰিব পাৰে আৰু প্ৰতি মাহে ডাঙৰ উপাৰ্জন কৰিব পাৰে (Earn money)। আজিৰ সময়ত বহুতো কোম্পানী আছে যিয়ে ফ্ৰেঞ্চাইজি আগবঢ়াই আছে।\n| October 09, 2021, 11:43 IST\nগতিকে প্ৰথমে এনে এটা সামগ্ৰীৰ বিষয়ে কওঁ আহক যিয়ে কেতিয়াও চাহিদা হ্ৰাস নকৰে। স্পষ্টভাৱে, যদি আপুনি এই সামগ্ৰীৰ ব্যৱসায় আৰম্ভ কৰে, তেন্তে লাভ হয়। আমি দুগ্ধজাত সামগ্ৰীৰ বিষয়ে কথা পাতি আছোঁ যিয়ে ইয়াৰ ব্যৱসায়ত ভাল লাভ কৰিব পাৰে।\nআমুলে কোনো ৰয়েলটি বা লাভৰ ভাগ-বতৰা অবিহনে ফ্ৰেঞ্চাইজি আগবঢ়াইছে। কেৱল সেয়াই নহয়, আমূলৰ ফ্ৰেঞ্চাইজি লোৱাৰ ব্যয়ও খুব বেছি নহয়। আপুনি ২ লাখৰ পৰা ৬ লাখ টকা খৰচ কৰি আপোনাৰ ব্যৱসায় আৰম্ভ কৰিব পাৰে। আমুলে দুটা প্ৰকাৰৰ ফ্ৰেঞ্চাইজি আগবঢ়াইছে। প্ৰথমটো হৈছে এটা মুল আউটলেট, আমুল ৰেলপাৰ্লাৰ বা আমুল কিওস্কৰ ফ্ৰেঞ্চাইজি আৰু দ্বিতীয়টো হৈছে আমুল আইচক্ৰীম স্কুপিং পাৰ্লাৰৰ ফ্ৰেঞ্চাইজি।\nযদি আপুনি প্ৰথমটোত বিনিয়োগ কৰিব বিচাৰে, আপুনি ২ লাখ টকা বিনিয়োগ কৰিব লাগিব। একে সময়তে, যদি আপুনি আন এটা ফ্ৰেঞ্চাইজি লোৱাৰ পৰিকল্পনা কৰি আছে, আপুনি ৫ লাখ টকা বিনিয়োগ কৰিব লাগিব। ইয়াত নন ৰিফাণ্ডেবোল ব্ৰেণ্ড ছিকিউৰিটী হিচাপে ২৫ হাজাৰৰ পৰা ৫০ হাজাৰ টকা দিব লাগে।\nকেনেদৰে আবেদন কৰিব? যদি আপুনি ফ্ৰেঞ্চাইজিৰ বাবে আবেদন কৰিব বিচাৰে, আপুনি retail@amul.coop মেইল কৰিব লাগিব। ইয়াৰ উপৰিও, http://amul.com/m/amul-scooping-parlours এই লিংকটো দৰ্শন কৰিও তথ্য বিচাৰিব পাৰি।


Tokyo Olympics 2020:৪১ বছৰৰ প্ৰতীক্ষাৰ অন্ত পেলাই ভাৰতলৈ আহিল ব্ৰঞ্জ – News Time Assam by Pratham Khabar\nঘৰ/খেল/Tokyo Olympics 2020:৪১ বছৰৰ প্ৰতীক্ষাৰ অন্ত পেলাই ভাৰতলৈ আহিল ব্ৰঞ্জ\nভাৰতবাসীৰ উৎকন্ঠাৰ অন্ত পেলাই ৪১ বছৰৰ অন্তত ভাৰতলৈ আহিল অন্য এক পদক\nঅলিম্পিকত অব্যাহত আছে ক্ৰীড়াবিদৰ পদক জয়ৰ দৌৰ। ভাৰতবাসীৰ উৎকন্ঠাৰ অন্ত পেলাই ৪ তাৰিখে ভাৰতীয় বক্সাৰ, অসম কন্যাই কঢ়িয়াই আনিলে গৌৰৱ। তাৰ পাছতে ৪১ বছৰৰ অন্তত ভাৰতলৈ আহিল অন্য এক পদক। অলিম্পিকৰ ইতিহাসত খোদিত হ’ল ভাৰতৰ নাম।\nভাৰতীয় হকীৰ পুৰুষ দলে ৪১ বছৰৰ প্ৰতীক্ষাৰ অন্ত পেলাই ব্ৰঞ্জ জয়ৰে ভাৰতলৈ পুনৰ কঢ়িয়াই আনিছে গৌৰৱ। বৃহস্পতিবাৰে, প্ৰতিদ্বন্দ্বী জাৰ্মানীক ৫-৪ৰ ব্যৱধানত পৰাজিত কৰি পদক আজুৰিবলৈ সক্ষম হয় ভাৰতীয় হকীৰ পুৰুষ দলটো। খেলুৱৈ চিমৰনজিৎ সিঙে ভাৰতৰ হৈ দুটা চমৎকাৰী গ’ল দিবলৈ সক্ষম হয়। ইয়াৰ সমান্তৰালকৈ হাৰ্দিক সিং, হৰমনপ্ৰীত সিং আৰু ৰুপিন্দৰ পল সিঙেও স্ক’ৰচিট(Scoresheet)ত নাম অন্তৰ্ভু্ক্ত কৰিবলৈ সক্ষম হয়।\nভাৰতীয় হকীৰ পুৰুষ দলৰ এই সফলতাই বাৰুকৈয়ে গৌৰৱান্বিত কৰিছে ভাৰতবাসীক। অলিম্পিকত হকী দলটোৰ এই সফলতাৰ পাছতে ভাৰতে লাভ কৰা পদকৰ সংখ্যা হ’লগৈ ৪টা। ভাৰতবাসীয়ে আশা কৰিছে ভাৰতলৈ আহক আৰু পদক। পদক জয়ৰে অলিম্পিকত নাম খোদিত কৰক ভাৰতে।\nAssam Indian Men Hockey Team News Time Assam Olympics 2020 Pratham Khabar 24x7 Pratham Khabar TV Tokyo Olympics\nসাৱধান! ৰাজ্যত সক্ৰিয় জালনোট নিৰ্মাণকাৰী চক্ৰ। ভুক্তভোগী হ'ব পাৰে আপুনিও...\nএইবাৰ দ্ৰাবিড় নহয় ! অলিম্পিকত কোন এই ভাৰতীয় মহিলা? ‘দ্যা গ্ৰেট ৱাল অৱ ইণ্ডিয়া’\nফেচবুকত চিনাকী প্ৰেমিকৰ প্ৰতাৰণাৰ বলি অসহায় শিক্ষয়িত্ৰী


Search Result of R N Ravi\nKiren Rijiju, Vidyut Jammwal to flag off 200km long 'Fit India Walkthon'\nধৰ্মান্ধ সন্ত্ৰাসবাদীৰ আক্ৰমণ: গীৰ্জাৰ ভিতৰত তিনিজন লোকক শিৰচ্ছেদ কৰি হত্যা\nফ্ৰান্সৰ নাইচ চহৰত আজি ৰাতিপুৱা ৯ বজাত এটা গীৰ্জা ঘৰৰ ভিতৰত এজন ব্যক্তি প্ৰবেশ কৰি চোকা অস্ত্ৰৰে তিনিজন ব্যক্তিক শিৰচ্ছেদ কৰি হত্যা কৰে\nArmy launches indigenous messaging application similar to WhatsApp\nনামেৰী ৰাষ্ট্ৰীয় উদ্যানত চোৰাং চিকাৰী আটক:জব্দ হস্ত নিৰ্মিত বন্দুক\nবন আৰু বন্যপ্ৰাণীৰ সুৰক্ষাৰ হকে নিৰৱচ্ছিন্নভাৱে আগবঢ়োৱা নিঃস্বাৰ্থ সেৱাৰ বাবে ইতিমধ্যে নামেৰী ৰাষ্ট্ৰীয় উদ্যানৰ দলটোৱে এই বৰ্ষৰ বন্যপ্ৰাণী সপ্তাহত কিছুদিন পূৰ্বে বন বিভাগৰ পৰা প্ৰশস্তি- পত্ৰও লাভ কৰিছিল।\nভাৰতৰ ভয়তহে পাকিস্তানে মুক্তি দিছিল অভিনন্দন বৰ্থমানক\nঈশ্বৰৰ নাম লৈ অভিনন্দনক এৰি দিব লাগিব।নহ’লে নিশা ৯বজাৰ ভিতৰত ভাৰতে আক্ৰমণ কৰিব।\nছচিয়েল মিডিয়াত কৰা মন্তব্যৰ বাবে হাৰাশাস্তি কৰিব নোৱাৰিব নাগৰিকক\nভাৰতক বাক-স্বাধীন ৰাষ্ট্ৰ হৈ থাকিবলৈ দিয়ক।নাগৰিকৰ বাক স্বাধীনতাৰ অধিকাৰ আছে।আমি উচ্চতম ন্যায়ালয়ে বাক-স্বাধীনতাক সুৰক্ষা দিম।\nBrain-computer developed for paralysis patients to text, email, shop\nUltraviolet light strongly associated with reduced COVID-19 growth\nCSK unlikely to ask for replacement if Bravo is ruled out: CEO\nWith 17 needed off the final over, Chennai Super Kings skipper MS Dhoni handed the ball to Ravindra Jadeja against Delhi Capital at the Sharjah Cricket Stadium on Saturday.\nপ্ৰধানমন্ত্ৰী নৰেন্দ্ৰ মোদীয়ে জনালে বিশ্ব ডাক দিৱসৰ শুভেচ্ছা\nভাৰতবৰ্ষৰ প্ৰধানমন্ত্ৰী নৰেন্দ্ৰ মোদীয়ে আজি বিশ্ব ডাক দিৱস উপলক্ষে ভাৰতীয় পোষ্ট'ৰ সকলো কৰ্মচাৰীক শুভেচ্ছা জ্ঞাপন কৰে ।\nEdappadi K Palaniswami named as AIADMK's CM candidate for 2021 polls\nEdappadi K Palaniswami (EPS) has been named as the chief ministerial candidate of All India Anna Dravida Munnetra Kazhagam (AAIDMK) for Tamil Nadu 2021 Assembly polls on Wednesday.\nCoronavirus vaccine won’t be available to everyone before end of 2024\nThe chief executive of the world’s largest vaccine manufacturing firm Mr. Adar Poonawalla has said that there isn't sufficient production of COVID-19 vaccine to meet the global requirements until the end of 2024.\nHimanta shares COVID ICU video to alert people\nThe Health Minister has sharedavideo of his visit to the COVID ICU to alert people about the gravity of the COVID19 pandemic situation in the state.\nPravin Tambe becomes first Indian to play CPL\nSpinner Pravin Tambe on Wednesday became the first Indian to play in the Caribbean Premier League (CPL).\nPrasad lauds Centre for allowing private participation in India's space sector\nRavi Shankar Prasad calls Rahul Gandhialoser\nHitting back Rahul Gandhi, the former Congress president’s claims that centre spread fake news and hatred in India through social media platforms, Ravi Shankar Prasad, the Union Minister of Law & Justice, Electronics and Information Technology and Communications remarks on his micro blogging site, “Losers who cannot even influence people in their own party keep cribbing that the entire world is controlled by BJP & RSS."\nBraving the challenges Dhaka International Film Festival confirms date for 2021 edition\nWHO praises efforts to contain COVID-19 in Mumbai's Dharavi\nAll Rights Reserved 2020 © The Janambhumi | Total visits : 30011955


Tennis Player Covid Positive: ২৫০ বাৰ পজিটিভ! এই টেনিছ প্লেয়াৰে গঢ়া কোৰোণাৰ ৰেকৰ্ডৰ বিষয়ে জানেনে? french-tennis-player-benoit-paire-has-revealed-he-has-tested-positive-for-covid-19-ahead-of-next-months-australian-open-hb– News18 assam\nHome » photogallery » world »Tennis Player Covid Positive: ২৫০ বাৰ পজিটিভ! এইগৰাকী টেনিছ প্লেয়াৰে গঢ়া কোৰোণাৰ ৰেকৰ্ডৰ বিষয়ে জানেনে?\nTennis Player Covid Positive: ২৫০ বাৰ পজিটিভ! এইগৰাকী টেনিছ প্লেয়াৰে গঢ়া কোৰোণাৰ ৰেকৰ্ডৰ বিষয়ে জানেনে?\nফ্ৰান্সৰ এই টেনিছ খেলুৱৈগৰাকীয়ে এতিয়া সকলোকে কোৰোণাৰ ভেকচিন লবলৈ আহ্বান জনাইছে।\nকোৰোণা ভাইৰাছৰ সন্ত্ৰাস আকৌ আৰম্ভ হৈছে সমগ্ৰ বিশ্বত। কোভিড১৯ পজিটিভ হৈছে বিশ্ব ৰেংকিঙৰ ৪৬তম ফ্ৰান্সৰ এগৰাকী টেনিছ খেলুৱৈ। আগন্তুক মাৰ্চ মাহত অষ্ট্ৰেলিয়ান অপেন আৰম্ভ হোৱাৰ পূৰ্বে খেলুৱৈগৰাকী কোৰোণাত আক্ৰান্ত হয়।\nআকৌ কোৰোণাত আক্ৰান্ত হৈ এতিয়া কোৱাৰেণ্টাইনত আছে খেলুৱৈগৰাকী। পেইৰে নামৰ খেলুৱৈগৰাকী বাৰে বাৰে কোৰোণাত আক্ৰান্ত হৈ এতিয়া চিন্তাত পেলাইছে সকলোকে।\nইনষ্টাগ্ৰামত পোষ্ট কৰিছে ৩২ বছৰীয়া খেলুৱৈগৰাকীয়ে।\nএইপৰ্যন্ত ২৫০ বাৰ কোৰোণাত আক্ৰান্ত হৈছে খেলুৱৈগৰাকী।


ছিৰাম ইনষ্টিটিউট অৱ ইণ্ডিয়া আৰু ভাৰত বায়োটেকৰ ভেকচিনৰ অনুমোদন প্ৰাপ্তিত দেশবাসীক অভিনন্দন জনালে প্ৰধানমন্ত্ৰীয়ে\nক’ৰোনা যুদ্ধৰ প্ৰতি কৃতজ্ঞতা প্ৰকাশ\nPosted On: 03 JAN 2021 11:49AM by PIB Guwahati\nছিৰাম ইনষ্টিটিউট অৱ ইণ্ডিয়া আৰু ভাৰত বায়োটেকৰ ভেকচিনক ডিচিজিআই-এ অনুমোদন দিয়া কাৰ্যক ক’ৰোনাৰ বিৰুদ্ধে যুঁজ শক্তিশালী কৰাৰ ক্ষেত্রত এক গুৰুত্বপূর্ণ সিদ্ধান্ত বুলি মন্তব্য কৰে প্রধানমন্ত্রী শ্রী নৰেন্দ্র মোদীয়ে।\nকেইবাটাও টুইটযোগে প্রধানমন্ত্রীয়ে কয়,\n‘এক উদ্যমী যুঁজ শক্তিশালী কৰাৰ বাবে এক গুৰুত্বপূৰ্ণ সিদ্ধান্ত!\nডিচিজিআই-এ @SerumInstIndia আৰু @BharatBiotechৰ ভেকচিনক অনুমোদন দিয়াত এক স্বাস্থ্যৱান আৰু কভিডমুক্ত ৰাষ্ট্ৰ গঢ়াৰ পথ মুকলি হৈ পৰিল।\nআমাৰ কঠোৰ পৰিশ্রমী বিজ্ঞানী আৰু আৱিস্কাৰকসকলক অভিনন্দন।’\n‘ই প্ৰতিজন ভাৰতীয়ক গৌৰৱান্বিত কৰিব যে জৰুৰীকালীন ব্যৱহাৰৰ বাবে অনুমোদন দিয়া ভেকছিন দুটা ভাৰতত প্ৰস্তুত কৰা হৈছে! যত্ন আৰু সহানুভূতিৰ মনোভাবেৰে আত্মনির্ভৰ ভাৰতৰ সপোন পূৰণৰ ক্ষেত্ৰত আমাৰ বিজ্ঞানীসকল কিমান আগ্ৰহী সেয়া ইয়াৰ জৰিয়তে প্রতিফলিত হৈছে।’\n‘আমি পুনৰবাৰ আমাৰ চিকিৎসক, চিকিৎসাকর্মী, বিজ্ঞানী, আৰক্ষী কৰ্মী, চাফাই কর্মচাৰী সহ সকলো ক’ৰোনা যোদ্ধাক এই প্রতিকূল পৰিস্থিতিৰ মাজতো তেওঁলোকে আগবঢ়োৱা অনবদ্য অৱদানৰ বাবে কৃতজ্ঞতা জ্ঞাপন কৰিছোঁ। বহু মানুহৰ প্রাণ ৰক্ষা কৰাৰ বাবে আমি সকলো সময়তে তেওঁলোকৰ প্রতি কৃতজ্ঞ হৈ থাকিম।’\n(Release ID: 1685896) Visitor Counter : 54\n(Release ID: 1685896)


গড ইজ এ ডগ – বাসব দত্ত দাস – ফটাঢোল\nগড ইজ এ ডগ – বাসব দত্ত দাস\nবাস্তৱ হেনো কল্পনাতকৈয়ো বিস্ময়কৰ। হ’ব পাৰে। মোৰ পোনপটীয়া অভিজ্ঞতা হোৱা নাই; গতিকে কথাষাৰ প্ৰতিপন্ন কৰিব পৰা যোগ্যতা মোৰ নাই। ইউট্যুবত কিছুমান আজৱ ভিডিঅ’ দেখিবলৈ নোপোৱা নহয়৷ সেইবিলাকৰ সত্যাসত্য কি মই নেজানো। ভূত মই দেখা নাই, দেখা নাই ঈশ্বৰকো। আলুগুটি আৰু সেকা ৰুটীত ঈশ্বৰক বিচাৰি থাকিবৰ মোৰ ধৈৰ্য্যও নাই। ভাতৰ পাতত মোৰ খোৱা কাম, কল্পনাৰ স্থান পায়খানাৰ ভিতৰত। অ’ হয়, মই এতিয়া মোৰ “सोचालय”টোৰ ভিতৰত আছোঁ। ভাবি আছোঁ, এই যে ফেণ্টাচী মুভীবোৰৰ ছুপাৰহিৰোবোৰ, ‘কল্পনাতকৈও বিস্ময়কৰ বাস্তৱ’ত এইবিলাকৰ আৱিৰ্ভাৱ কিয় সম্ভৱ নহয় বাৰু! ময়ো তাৰে এটা হৈ চাব পৰা হ’লে৷\nএইবিলাক বাৰেভচহু কথা ভাবি মোৰ সমুখৰ বেৰখনৰ পিনে একান্তমনে চাই তাত মোৰ চিনাকি আকৃতি কিছুমান বিচাৰি উলিয়াবলৈ চেষ্টা কৰি আছোঁ। সোঁপিনৰ টাইলচডোখৰৰ ঠিক মাজভাগতে হাঁহি থকা শিশু এটিৰ মুখ যেন দাগ এটা আছে; আচলতে চাৰিটামান বেলেগ বেলেগ দাগৰ সন্মিলিত চিত্ৰ সেইখন, মোৰ কল্পনাৰ। মোৰ ঠিক সন্মুখৰ টাইলচডোখৰৰ একোণত এনেকুৱা এটা আৰ্টিষ্টিক দাগ আছে, অলপ যদি মনোযোগেৰে চাই থাকোঁ তেন্তে সেইটো এটা সুদক্ষ পেইণ্টাৰে অঁকা এখন মাষ্টাৰপিচ যেন লাগি যায়। দুজনী সমকামী ছোৱালীৰ আৱেগিক মুখচুম্বনৰ মোৰ মনচক্ষুৱে দেখা এক কাল্পনিক অথচ নান্দনিক দৃশ্য। বাওঁফালে যিডোখৰ টাইলচ্ আছে, তাৰ ওপৰপিনে থকা দাগখিনিৰ মাজত সদায়ে এটা সন্মুখ হৈ বহি থকা লাব্ৰাদ’ৰৰ ছায়া দেখোঁ। অকণমানি ছায়াটো, বহি যেন সদায় মোলৈকে চাই থাকে; কৰুণ তাৰ চাৱনি, নে পুতৌৰ?\nআজি মই গছত গৰু উঠা কথা কিছুমান ভাবি ভাবি এই কাল্পনিক কুকুৰৰ ছায়াটোৰ পিনেই চাই আছিলোঁ। সমাজত আইন-শৃংখলাৰ ইম্-মান বিসংগতি, মোকে নো সৰ্বশক্তিমান অতিমানৱ এজন কৰি গঢ়ি নিদিয়ে কিয়! মই ভবাৰ দৰেই ঈশ্বৰ নাই হ’বলা নে কি? কুকুৰটোৰ পিনে চাই তাকে বৰ হেঁপাহেৰে ভাবি আছোঁ৷ এবাৰ নে দুবাৰ কুকুৰটোৱে অলপ লৰফৰ কৰা যেন পালোঁ৷ মই অলপ তলকা মাৰি ৰ’লোঁ। ভ্ৰম দেখিলোঁনে কি এইমাত্ৰ! পিচে নহয়, এয়াচোন কুকুৰটোৰ আকাৰ বৃদ্ধি হ’বলৈ ধৰিছে। চকু দুটা হাতৰ তলুৱা দুখনেৰে মোহাৰি দিলোঁ; নাই চকুৰ ভ্ৰান্তি নহয়, ছায়াটো সঁচাকৈয়ে ডাঙৰ হ’বলৈ ধৰিছে। চকুৰ কেইটামান পলকৰ ভিতৰতে ছায়াটোৱে এটা পূৰ্ণাৱয়ৱ কুকুৰৰ ৰূপ ল’লে। মোৰ নিজৰ চকু দুটাৰ ওপৰত অলপ সন্দেহ উপজিল। নে এয়া মোৰ অতি-কল্পনাপ্ৰৱণ মনটোৰেই বাস্তৱসদৃশ এক কল্পসৃষ্টি!\n: ৱৎস, ভবা-চিন্তা এৰা। তোমাৰ ধ্যানত মই সন্তুষ্ট হৈছোঁ৷\nকুকুৰটোৱে কথা কৈছে! মই চাগে’ পগলাই হ’লোঁ।\n: ৱৎস, খোজা কি বৰ লাগে, মই তোমাক দিবলৈ প্ৰস্তুত।\nইয়ে, কুকুৰটোৱে দেখোন কিবা ভগৱানৰ লেখিয়া কথা কৈছে! নাই, মোৰ মূৰৰ আলবৎ বিকৃতি ঘটিল৷\n: ক্-কোন তই- অ’ বোলো, তুমি-তুমি, মানে আপুনি?\nকুকুৰক আপুনি বুলি কৰা সম্বোধনটো নিজৰ কাণতে যেন কেনেবা লাগিল।\n: মই ঈশ্বৰ৷\nকি কয় এই কুকুৰটোৱে! ঈশ্বৰৰ এনেকুৱা ৰূপ? এইটো তেনেহ’লে ঈশ্বৰৰ একাদশ অৱতাৰ নেকি? অহোভাগ্য মোৰ! তথাপি এবাৰ নিশ্চিত হৈ ল’বৰ নিমিত্তে মই অৱতাৰী কুকুৰটোক সুধিলোঁ,\n: আপোনাৰ ডিপাৰ্টমেণ্ট এইটো নহয় নেকি; মানে মানুহৰ ডিপাৰ্টমেণ্টটো লজিকেলী চাবলৈ গ’লে মানৱ ঈশ্বৰেহে চাব লাগে৷ আপুনি ভুল কৰি মোক এই ভঙ্গীত বহি থকা দেখি দৰ্শন দিলে বোধহয়৷\n: নহয়, ঈশ্বৰৰ কোনো ডিপাৰ্টমেণ্ট নাথাকে। ঈশ্বৰ এজন, আৰু এয়া সাক্ষাত তোমাৰ সমুখত মই।\n: তেনেহ’লে আপুনি আজি মোৰ আগত আপোনাৰ এঘাৰ নম্বৰ অৱতাৰটো ধাৰণ কৰি আহিছে হ’বলা।\n: নাঃ, নাঃ, কোনো অৱতাৰ-চৱতাৰ ধাৰণ কৰি মই তোমাক দৰ্শন দিবলৈ অহা নাই। দৰাচলে এই অৱতাৰৰ ধাৰণাটো মানুহৰ কল্পনাপ্ৰসূত। মোৰ ৰূপ অকল এনেকুৱাহে, এয়াই মই। মই….\n: তেন্তে আমি ফটোত কল্পনা কৰা ভগৱানৰ মানৱী ৰূপটোৰ কোনো ভিত্তি নাই?\nকথা কাটি মই প্ৰশ্ন কৰিলোঁ। মোৰ মনত কৌতূহলৰ তেতিয়া সীমা নাই৷\n: নাই। মানুহৰ এয়া নিজৰ প্ৰজাতিটোক লৈ পোষণ কৰা উচ্চাত্মিকা মনোভাৱৰহে বৰ্হিপ্ৰকাশ। আচলতে মই, ভগৱান, এটা কুকুৰহে; গড ইজ এ ডগ।\n‘গড ইজ এ ডগ?’ – তেতিয়াহে যেন ভগৱানৰ ইংৰাজী নামটো তেনেকৈ ৰখাৰ আঁৰৰ ৰহস্যটো মোৰ চকুত ফাদিল হৈ পৰিল। নাম ৰাখোঁতাজন ইল্যুমিনাটি আছিল নেকি বাৰু?\n: কোৱা, তোমাক কি বৰ লাগে, কি আকাংক্ষা আছে তোমাৰ৷ মই তোমাক বৰ দিবলৈ আৱিৰ্ভাব হৈছোঁ।\n: কিন্তু মইতো আপোনাক ধ্যান কৰি থকা নাছিলোঁ৷ তেনে মোকনো বৰ কেলেই?\nজিভা পিছলি কথাষাৰ ওলাই পৰিলত মই জিভা কামুৰি ৰৈ গ’লোঁ৷ কিহে নো পালে মোক এই এষাৰ কথা কৈ পেলাবলৈ!\n: তুমি সচেতনভাৱে সেয়া অনুভৱ নকৰিলেও অৱচেতনাত তোমাৰ মোৰেই প্ৰতিচ্ছবি প্ৰোথিত হৈ আছে। তোমাৰ অন্তৰখনো লগতে শুদ্ধ; নহ’লে তুমি তোমাৰ অন্তৰত উদয় হোৱা দ্বিধাভাৱ খোলোচা কৰিবলৈ কুণ্ঠিত হ’লাহেঁতেন। তুমি যিমান চেষ্টা কৰিলেও নোৱাৰা তেনে কৰিবলৈ; তুমি কি ভাবি আছা সেয়া মই জানো৷\n: তেন্তে ভগৱান, অন্তৰৰ কথা জানিছেই যদি সুধিছেনো কেলৈ, মোৰ অৱচেতনাতচোন মোৰ ইচ্ছাটো চেপা-কুঁচা খাই সোমায়ে আছে। কৰক, মোৰ সেইটো আপাহকে পূৰণ কৰি দিয়ক।\nছুপাৰহিৰো হোৱাৰ এনেকুৱাকৈ এটা সপোনৰো অগোচৰ সুযোগ পাই যোৱাৰ আনন্দত মোৰ কণ্ঠস্বৰ কম্পিত হ’ল। ছুপাৰহিৰো হোৱাৰ পিছত নামটো কি ৰাখিম নিজৰ, মুহূৰ্ততে যিমান পাৰোঁ আগে ভবা বহুতো নাম মনলৈ আনিবলৈ চেষ্টা কৰিলোঁ। ক্ৰাইচিচমেন, দা চেভিয়’ৰ, হেল্পমেন, ৰেস্ক্যূমেন আৰু এই মুহূৰ্তত মনলৈ অহা নামটো ‘কেনাইনমেন’!! ভগৱানৰ যোগ্য অনুচৰ, মিলি যাব নামটো। ‘এহ্, থাওক, ছুপাৰহিৰো হৈ উঠাৰ পিছত মোৰ প্ৰেমত পৰিবলগীয়া ধুনীয়া ৰিপোৰ্টাৰজনীয়েই থ’ব বাৰু মোৰ এটা খাপ খাই পৰাকৈ সুন্দৰ নাম তাইৰ নিচিনাই।’\n: বাৰু, ঠিক আছে। তোমাৰ অৱচেতন মনৰেই শুনিব লাগেতো? নিশ্চিত নে তুমি?\n: ও, নিশ্চিত৷ দিয়ক আপুনি মোক মোৰ আপাহৰ বৰটি৷\nদুই হাত যুৰি মই আগ্ৰহেৰে খুজিলোঁ৷\n: ঠিক আছে তেতিয়াহ’লে, তথাস্তু! আজিৰ পৰা তোমাৰ কোষ্ঠকাঠিন্যৰ সমস্যাটো সম্পূৰ্ণ নিৰাময় হ’ল৷ কাইলৈৰ পৰা তুমি আৰু আধা আধা ঘণ্টালৈ এই স্থানত বহি মোৰ ধ্যানত বহিবৰ আৱশ্যক….\n: প্ৰভু-প্ৰভু, ৰ’ব ৰ’ব, এই-এয়া আপুনি কি বৰ দিলে প্ৰভু! এয়াতো মোৰ আকাংক্ষ্য নাছিল! মই, মই….\n: ছুপাৰহিৰো হ’ব খুজিছিলা? সেয়া তোমাৰ সচেতন মনৰ হাবিলাস। কিন্তু তোমাৰ অৱচেতন মনে কি বিচাৰে সেয়া তুমি কেনেকৈ জানিবা? অথনিলৈ তুমিচোন মোকেই যে মনত ধাৰণ কৰি থাকা সেয়াইচোন নেজানিছিলা। তোমাৰ অৱচেতন মনে বিচাৰিছিল তোমাৰ যেন শৌচ টান ৰোগটোৰ পৰা তুমি মুক্ত হোৱা। গতিকে মই তোমাৰ এই প্ৰাৰ্থনা স্বীকাৰ কৰিলোঁ৷ এতিয়া মোৰ কৰিবলগীয়া একো নাই৷\n: কিন্তু প্ৰভু!\nকুকুৰ-ঈশ্বৰ অন্তৰ্ধান হৈ গ’ল; অন্তৰ্ধান হৈ পৰিল টাইলচত ‘অংকিত’ তেওঁৰ প্ৰতিচ্ছবিও৷ আৰু মই মোৰ মূৰে-কপালে হাত থৈ পায়খানাতে বহি থাকিলোঁ।\nঅৱশ্যে আশা এৰি দিয়া নাই মই এতিয়াও। কোষ্ঠকাঠিন্যৰ পৰা মুক্তি পোৱাৰ আজি ছমাহৰ পিছতো ইচ্ছাকৃতভাৱেই পায়খানাত আগৰ দৰেই আধা ঘণ্টালৈ বহি থাকোঁ, বাওঁফালৰ ‘ঈশ্বৰবিহীন’ উকা টাইলচখনলৈ একেথৰে চাই, কিবা চিন্তা কৰি। মোৰ অন্তৰখন শুদ্ধ, স্বয়ং ভগৱানৰ চাৰ্টিফিকেট পাই থৈছোঁ মই৷ গতিকে এদিন নহয় এদিন ভগৱানজন নে ভগৱানটো আকৌ এবাৰ ঘূৰি আহিব মোৰ ওচৰলৈ, ভক্তৰ আকূল আহ্বান নেওচিব নোৱাৰি আৰু মোক প্ৰদান কৰিব মোৰ চিৰ আকাংক্ষ্য সেই বৰটি। এইবাৰ মই ভুল নকৰোঁ!\n« খন্তেকীয়া বৰলাৰ ল’জিক – অভিজিত মেধি\nচৰকাৰী ভোজ (মূল: কমল কিশোৰ বাৰ্মা কন্নৌদ) – অনুবাদঃ-পূৰৱী এম কটকী »\nখুব ভাল লাগিল পঢ়ি, ইমানদিন ক্‌ত লুকাই আছিল জানো আপুনি। পৰৱৰ্তী সংখ্যাবোৰতো আপোনাৰ লিখা পঢ়িবলৈ পাম বুলি আশা ৰাখিলো\nএক কথাত ফেণ্টাষ্টিক।


শীতল যুদ্ধৰ যুগ Class 12 Question Answer প্ৰশ্ন উত্তৰ দ্বাদশ শ্ৰেণী\nপাঠৰ নাম শীতল যুদ্ধৰ যুগ\nপাঠৰ নং অধ্যায় 1\nশীতল যুদ্ধৰ যুগ\nপ্রঃ ৰাষ্ট্ৰসংঘৰ চনদত কিমানখন সদস্য ৰাষ্ট্ৰই স্বাক্ষৰ কৰিছিল? (Final-15)\nউ : ৫১ খন ৰাষ্ট্রই।\nপ্র : শীতল যুদ্ধৰ যুগত দুই বৃহৎ গােষ্ঠীৰ বাহিৰেও উদ্ভৱ হােৱা তৃতীয় গােষ্ঠীটো কি আছিল? (Final-15)\nউঃ গােষ্ঠী নিৰপেক্ষ গােট।\nপ্রঃ কোন চনত পাৰমাণৱিক অস্ত্র সম্প্রসাৰণ বিৰােধ চুক্তি সাক্ষৰিত হৈছিল? (Final-15)\nউঃ ১৯৬৮ চনত।\nপ্র : গােষ্ঠী নিৰপেক্ষ আন্দোলনৰ তিনিগৰাকী প্রধান নেতাৰ নাম লিখা। (Final-15)\nউঃ (১) ভাৰতৰ জৱাহৰলাল নেহৰু (২) যুগােশ্লোভিয়াৰ যােচেফ ব্রজ টিটো (৩) ইজিপ্তৰ গামাল আব্দুল নাচেৰ।\nপ্র : ৰাষ্ট্ৰসংঘৰ প্ৰথমগৰাকী সচিবপ্রধান কোন আছিল? (Final-16)\nউঃ নৰৱেৰ ট্রিগ ভিলি।\nপ্র : WTOৰ সম্পূৰ্ণ ৰূপটো লিখা। (Final-16)\nউঃ World Trade Organisation.\nপ্রঃ গোষ্ঠী নিৰপেক্ষ আন্দোলন (NAM)ৰ সফলতাৰ বিষয়ে লিখা। (Final-16)\nউঃ (১) গােষ্ঠী নিৰপেক্ষই ভাৰতক আন্তর্জাতিক সিদ্ধান্ত লােৱাৰ ক্ষেত্ৰত পথ মুকলি কৰিছিল।\n(২) ভাৰতকে ধৰি গােষ্ঠী নিৰপেক্ষ দেশবোৰে শান্তি আৰু স্থিৰতা ৰক্ষার্থে দুই প্রতিদ্বন্দ্বী মিত্রগােষ্ঠীৰ মাজত সক্রিয় মধ্যস্থতাকাৰীৰ ভূমিকা পালন কৰিছিল।\n(৩) আন্দোলনৰ ফলত বিশ্ব বাণিজ্য প্রথাৰ সংস্কাৰৰ প্ৰস্তাৱ লােৱা হয়।\n(৪) এই আন্দোলনৰ ফলত বিশেষকৈ তৃতীয় বিশ্বৰ স্বাধীনতা লাভ কৰা দেশবোৰে স্বাধীনভাৱে নিজৰ আভ্যন্তৰীণ আৰু বৈদেশিক নীতি-নির্ধাৰণ কৰিব পাৰিছিল।\n(৫) আন্তর্জাতিক ক্ষেত্ৰত শান্তি আৰু নিৰাপত্তাক সুনিশ্চিত কৰাৰ ক্ষেত্ৰত সহায়ক হৈছিল। এনে আন্দোলনে তৃতীয় বিশ্বযুদ্ধ সংগঠিত নােহােৱাৰ ক্ষেত্ৰত যথেষ্ট বৰঙনি আগবঢ়াইছে।\nপ্র : কিউবাৰ ক্ষেপণাস্ত্ৰ সংকটৰ বিষয়ে এটা টোকা লিখা। (Final-16)\nউ : ১৯৬১ চনৰ এপ্রিল মাহত সংযুক্ত সমাজবাদী ছােভিয়েট গণৰাজ্যই যিকোনাে সময়ত পুঁজিবাদী আমেৰিকা যুক্তৰাষ্ট্ৰই সাম্যবাদী কিউবাক আক্রমণ কৰিব বুলি আশংকা কৰিছিল। কিউবা ছােভিয়েট ৰাছিয়াৰ মিত্ৰৰাষ্ট্ৰ আছিল। ছােভিয়েট ৰাছিয়াই উপকূলীয় সৰুৰাষ্ট্ৰ কিউবাৰ ৰাষ্ট্রপতি ফিডেল কেষ্টোক উৎখাত কৰিব বুলি আশংকা কৰিছিল। ছােভিয়েট ইউনিয়নৰ নেতা নিকিটা ক্ৰুশ্বেভে কিউবাক ৰাছিয়াৰ ভেঁটি হিচাপে গঢ়ি তুলিব বিচাৰিছিল। সেয়েহে সাম্যবাদী ৰাষ্ট্ৰৰ সমর্থক হিচাপে কিউবাক ৰক্ষণাবেক্ষণৰ দায়িত্ব ৰাছিয়াই লৈছিল। সেয়েহে কিউবাক এনে সংকটৰ পৰা ৰক্ষা কৰিবলৈ ১৯৬২ চনত কিউবাত আণৱিক ক্ষেপণাস্ত্র স্থাপন কৰিছিল। এই বিষয়ে আমেৰিকাই তিনিসপ্তাহৰ পাছত জানিব পাৰিছিল। সেয়েহে ৰাষ্ট্রপতি জন.এফ কেনেডীয়ে কিউবাৰ পৰা ক্ষেপণাস্ত্ৰ আৰু আণৱিক অস্ত্র-শস্ত্র আঁতৰাই নিবলৈ ছােভিয়েট ইউনিয়ন নেতা ক্রুশ্বেভক বাধ্য কৰিবলৈ চেষ্টা কৰিছিল।\nএই অস্ত্রসমূহৰ সংস্থাপনে পােন প্রথমবাৰৰ বাবে আমেৰিকাক আসন্ন বিপদৰ সন্মুখীন কৰিছিল। কেনেডীয়ে কিউবা অভিমুখী যিকোনাে ৰুচ জাহাজক বাধা দিবলৈ আমেৰিকাৰ যুদ্ধ জাহাজবােক নির্দেশ দিছিল। এই নির্দেশ ৰাছিয়াৰ প্রতি আমেৰিকাৰ ভাবুকি আছিল যিটোৱে এক সংঘৰ্ষৰ সম্ভাৱনাৰ সৃষ্টি কৰিছিল। এই সংঘৰ্ষৰ সম্ভাৱনাই সমগ্র বিশ্বক পাৰমাণৱিক যুদ্ধৰ আশংকাত শংকিত কৰিছিল। সৌভাগ্যক্রমেই কেতিয়াও এই দুই শক্তিৰ পূৰ্ণাংগ যুদ্ধ নহ’ল আৰু সকলাে ৰাষ্ট্ৰই যুদ্ধৰপৰা ৰক্ষা পৰিল। ইয়াকে কিউবাৰ ক্ষেপণাস্ত্ৰৰ সংকট বােলা হয়।\nশীতল যুদ্ধৰ যুগ Class 12\nপ্র : NIEOৰ সম্পূৰ্ণ ৰূপটো লিখা। (Final-17)\nডঃ NIEOৰ সম্পূৰ্ণ ৰূপটো হ’ল- New International Econimic Order.\nপ্র : মহাশক্তিৰ বাবে ক্ষুদ্রৰাষ্ট্ৰবােৰ কিয় সহায়ক/উপযােগী হৈছিল? (Final-17)\nবৃহৎ শক্তিৰ ৰাষ্ট্ৰসমূহক সৰু সৰু ৰাষ্ট্রসমূহৰ মিত্ৰতাৰ কিয় প্রয়ােজন? চাৰিটা কাৰণ লিখা।\nউ : নিম্নলিখিত কাৰণসমূহৰ বাবে বিশ্বৰ সৰু দেশবােৰ বৃহৎ শক্তিৰ বাবে অতি উপযােগী —\n(ক) প্রমুখ বা মূল সম্পদসমূহ যেনে— তেল আৰু খনি।\n(খ) ভূ-ক্ষেত্র (য’ৰ পৰা বৃহৎ শক্তিসমূহে নিজৰ অস্ত্র-শস্ত্ৰ আৰু সেনা সঞ্চালন কৰিব পাৰে)।\n(গ) অৱস্থান য’ৰ পৰা তেওঁলােকে পৰস্পৰৰ ওপৰত গুপ্তচৰী কৰিব পাৰে, আৰু\n(ঘ) আর্থিক সাহায্য (মিত্ৰগােষ্ঠীৰ অন্তর্ভুক্ত বহুত সৰু সৰু দেশে একেলগে সামৰিক ব্যয় কৰিবলৈ সহায় কৰিব পাৰে। এই কাৰণবােৰে সৰু দেশসমূহক বৃহৎ শক্তিসমূহৰ বাবে প্রয়ােজনীয় কৰি তুলিছিল।\nপ্রঃ গােষ্ঠী নিৰপেক্ষ আন্দোলনৰ প্ৰতিষ্ঠাপক কোন আছিল? এই আন্দোলনৰ প্ৰথমখন সন্মিলন কেতিয়া আৰু ক’ত হৈছিল? (Final-14/17)\nউ : গােষ্ঠী নিৰপেক্ষ আন্দোলনৰ প্ৰতিষ্ঠাপক আছিল যােচেফ ব্রজ টিটো। এই আন্দোলনৰ প্ৰথমখন সম্মিলন ১৯৬১ চনত বেলগ্রেডত হৈছিল।\nপ্রঃ দ্বিতীয় বিশ্বযুদ্ধৰ পিছত মূৰ দাঙি উঠা দুই মহাশক্তিৰ নাম লিখা। (Final-18)\nউঃ দ্বিতীয় বিশ্বযুদ্ধৰ পিছত দুটা মহাশক্তিৰ সৃষ্টি হয়। সেই দুটা হ’ল—আমেৰিকা যুক্তৰাষ্ট্ৰ আৰু ছােভিয়েট ৰাছিয়া। এটা শক্তিগােষ্ঠীৰ নেতৃত্ব বহন কৰিছিল পুঁজিবাদী আমেৰিকাই আৰু আনটো গােষ্ঠীৰ নেতৃত্ব দিছিল সাম্যবাদী ৰাছিয়াই।\nপ্রঃ SEATOৰ সম্পূৰ্ণ ৰূপটো লিখা। (Final-18/19)\nউঃ Southeast Asia Treaty Organization.\nপ্রঃ শীতল যুদ্ধৰ যুগত ভাৰতৰ স্থিতি কেনেধৰণৰ আছিল? আলােচনা কৰা। (Final-18)\nগােষ্ঠীনিৰপেক্ষ আন্দোলন (NAM) ৰ নেতা হিচাপে ভাৰতৰ ভূমিকা কেনে আছিল? (Final-13)\nউঃ শীতল যুদ্ধৰ কালছােৱাত ভাৰতবৰ্ষৰ ভূমিকাঃ শীতল যুদ্ধ ১৯৪৫ চনৰ পৰা ১৯৯১ চনলৈ চলিছিল। আনহাতে, ভাৰতবৰ্ষই স্বাধীনতা লাভ কৰিছিল ১৯৪৭ চনত সম্পূর্ণ অহিংস উপায়েৰে। ভাৰতে পূৰ্বৰে পৰাই আন্তৰ্জাতিক ব্যৱস্থাত শান্তিপূর্ণ সহাৱস্থান নীতিৰ পােষকতা কৰি অহিংস উপায়েৰে সমস্যা সমাধানৰ ওপৰত গুৰুত্ব দিছিল। গােষ্ঠীনিৰপেক্ষ আন্দোলনৰ লগত ভাৰতে সক্রিয়ভাৱে পূৰ্বৰে পৰা জড়িত আছিল আৰু দুই মহাশক্তি ক্রমে আমেৰিকা আৰু ছােভিয়েট ইউনিয়নৰ পৰা সমদূৰত্ব বজাই ৰাখিছিল। সেই সময়ছােৱাত শীতল যুদ্ধই সৃষ্টি কৰা উত্তেজনামূলক আন্তর্জাতিক পৰিৱেশৰ পৰা তৃতীয় বিশ্বৰ দেশসমূহৰ আঁতৰাই অনাৰ বাবে ভাৰতবৰ্ষই অহৰহ চেষ্টা কৰিছিল। যাতে এই দেশসমূহে নতুনকৈ লাভ কৰা স্বাধীনতা হেৰুৱাবলগীয়া নহয়। দুই মহাশক্তিৰ ভিন্ন মতাদৰ্শৰ সংমিশ্রণেৰে ভাৰতে গণতান্ত্রিক সমাজবাদ গঢ়ি তােলাৰ চেষ্টা কৰিছিল। আনহাতে, এইখিনি সময়ছােৱাত ভাৰতবৰ্ষই নিজৰ আর্থিক স্থিতি, জাতীয় স্বার্থ আৰু দুয়ােপক্ষৰ পৰা ৰাজনৈতিক সমর্থন লাভৰ কাৰণে অহৰহ চেষ্টা কৰিছিল। ভাৰতে দুই মহাশক্তিয়ে নেতৃত্ব দিয়া সামৰিক মৈত্রীত অন্তর্ভুক্ত হােৱা নাছিল যদিও ই ছােভিয়েট ইউনিয়নৰ বেছি ঘনিষ্ঠ আছিল। ১৯৭১ চনৰ ভাৰত-পাকিস্তান যুদ্ধৰ সময়ত ৰাছিয়াৰ সহযােগত ভাৰতে পাকিস্তানৰ পৰা এখন স্বাধীন বাংলাদেশ জন্ম দিছিল। ১৯৮০ চন মানৰ পৰা ছােভিয়েট ইউনিয়ন ক্রমাগতভাৱে দুৰ্বল হৈ আহে আৰু ১৯৯১ চনত ই ভাঙি যায়। ইয়াৰ ফলত ইয়াৰ মৈত্রী ৰাষ্ট্ৰসমূহ আৰু নতুনকৈ স্বাধীনতা লাভ কৰা দেশসমূহে পুঁজিবাদী ব্যৱস্থাৰ ফালে গতি কৰিলে। ভাৰত ইয়াৰ ব্যতিক্ৰম নহয় আৰু আমেৰিকা যুক্তৰাষ্ট একমাত্র মহাশক্তি হিচাপে নিজকে প্রতিষ্ঠা কৰিবলৈ সক্ষম হয়।\nশীতল যুদ্ধৰ যুগ Question Answer\nপ্রঃ NATOৰ সম্পূৰ্ণ ৰূপটো কি? (Final- 20)\nউঃ NATOৰ সম্পূৰ্ণ ৰূপটো হ’ল– North Atlantic, Treaty Organisation উত্তৰ আটলান্টিক চুক্তি সস্থা।\nপ্রঃ প্রথম গােষ্ঠীনিৰপেক্ষ সন্মিলন ক’ত অনুষ্ঠিত হৈছিল? (Final- 20)\nউ : ১৯৬১ চনত বেলগ্রেডত অনুষ্ঠিত হৈছিল।\nপ্রঃ নতুন আন্তৰাষ্ট্ৰীয় অর্থনৈতিক শৃংখলাৰ দুটা নীতি লিখা। (Final- 20)\nউ : নতুন আন্তৰাষ্ট্রীয় অর্থনৈতিক শৃংখলাৰ দুটা নীতি হ’ল-\n(ক) ভৱিষ্যত প্রজন্মৰ বাবে শান্তি আৰু ন্যায়ৰ ওপৰত প্রতিষ্ঠিত এক আন্তর্জাতিক অর্থব্যৱস্থা গঢ়ি তােলা।\n(খ) আন্তর্জাতিক অর্থনীতিত চলি থকা অসমতা আৰু অন্যায় দূৰীকৰণৰ লগতে উন্নত আৰু উন্নয়নশীল দেশবােৰৰ মাজৰ ব্যৱধান দূৰ কৰা।\nপ্রঃ ৱাৰশ্ব চুক্তি (Warsaw Pact) প্রধান কার্য কি আছিল?\nউঃ ৱাৰশ্ব চুক্তি(Warsaw Pact)ৰ প্ৰধান কাম আছিল NATO শক্তিক প্রতিৰােধ কৰা।\nপ্র: SATOৰ সম্পূৰ্ণ ৰূপটো কি?\nউ : Southern Asia Treaty Organisation দক্ষিণ এছিয়া চুক্তি সংগঠন।\nপ্রঃ শীতল যুদ্ধ’ কেতিয়া আৰম্ভ আৰু কেতিয়া অন্ত হৈছিল? (Final- 12)\nউ : শীতল যুদ্ধ ১৯৪৫ চনত আৰম্ভ হৈ ১৯৯১ চনত অন্ত পৰে।\nপ্রঃ দ্বিতীয় বিশ্বযুদ্ধৰ সময়ত বােমা পৰা দুখন ঠাইৰ নাম লিখা। (Final- 12)\nউঃ জাপানৰ হিৰোশ্বিমা আৰু নাগাছাকি।\nপ্রঃ শীতল যুদ্ধ কাক বােলে? শীতল যুদ্ধৰ তিনিটা কাৰণ লিখা।\nউঃ দ্বিতীয় বিশ্বযুদ্ধৰ সমাপ্তিৰ পিছত নতুনকৈ উঠি অহা দুই মহাশক্তি ক্রমে আমেৰিকা যুক্তৰাষ্ট আৰু ছােভিয়েট ইউনিয়ন মাজত আধিপত্য স্থাপনক লৈ আৰম্ভ হােৱা সংঘাতকে শীতল যুদ্ধ বুলি কোৱা হয়।\nশীতল যুদ্ধৰ কাৰণ তিনিটা হ’ল—\n(১) আমেৰিকাৰ পুঁজিবাদী আৰু ছােভিয়েট ৰাছিয়াৰ সমাজবাদী আদৰ্শৰ সংঘাত।\n(২) দুই মহাশক্তিৰ প্ৰভুত্ব স্থাপনৰ সংঘাত।\n(৩) আণৱিক অস্ত্র নির্মাণ প্রতিযােগিতা।\nপ্রঃ দুই মহাশক্তিৰ দ্বাৰা স্বাক্ষৰিত অস্ত্র নিয়ন্ত্ৰণৰ চুক্তি তিনিখনৰ নাম কি? (Final- 12)\nউঃ(১) সীমিত পৰীক্ষা নিষিদ্ধকৰণ চুক্তি-Limited Test Ban Treaty\n(২) পাৰমাণৱিক অস্ত্র সম্প্রসাৰণ বিৰােধ চুক্তি—Nuclear Non-Proliferation Treaty.\n(3) Anti-Ballistic Missile Treaty মিছাইল পদ্ধতিৰ সীমিতকৰণ চুক্তি।\nপ্রঃ কিউবা ক্ষেপণাস্ত্র সংকট ____ হৈছিল।\nপ্রঃ কোন চনত আমেৰিকাই জাপানৰ হিৰােশ্বিমা আৰু নাগাছাকিত আণবিক বােমা নিক্ষেপ কৰিছিল?\nউঃ ১৯৪৫ চনত।\nপ্রঃ ৱাৰশ্ব চুক্তি (Warsaw Pact) ৰ প্রধান কার্য কি আছিল?\nউঃ ৱাৰশ্ব চুক্তি (Warsaw Pact)ৰ প্রধান কাম আছিল NATO শক্তিক প্রতিবাৰোধ কৰা।।\nপ্রঃ NAMৰ সম্পূৰ্ণ ৰূপটো কি?\nউঃ Non-Aligned Movement.\nপ্রঃ CENTOৰ সম্পূৰ্ণ ৰূপটো কি?\nউঃ CENTOৰ সম্পূৰ্ণ ৰূপটো হ’ল – Central Treaty Organisation বা কেন্দ্রীয় চুক্তি সংগঠন।\nপ্ৰঃ NATO ৰাষ্ট্ৰসমুহৰ ঘোষণাপত্র কি?\nউঃ NATOৰ সদস্যৰাষ্ট্রসমুহে ঘােষণা কৰে যে তেওঁলােকৰ যিকোনো সদস্য ৰাষ্ট্ৰত আক্রমণ হ’লে তেওঁলােকে সামূহিকভাৱে সেই আক্রমণ প্রতিহত কৰিব NATOৰ সদস্য দেশবোৰে পৰস্পৰে পৰস্পৰক সহায় কৰিব।\nপ্ৰঃ গােষ্ঠী নিৰপেক্ষ আন্দোলনৰ প্ৰথম অধিৱেশনত কেইখন সদস্য ৰাষ্ট্ৰ উপস্থিত আছিল?\nউঃ ২৫ খন।\nপ্রঃ গােষ্ঠী নিৰপেক্ষতা নির্লিপ্তবাদ নহয়, কিয়নাে নির্লিপ্তবাদ মানে ঘটনাক্ৰমৰ পৰা আঁতৰি থকা বুজায়। ‘কথাষাৰ সঁচানে?\nউ : সঁচা।\nপ্রঃ ৱাৰশ্ব চুক্তি (Warsaw Pact) বুলিলে কি বুজা?\nউঃ ৱৰশ্ব চুক্তি (Warsaw Pact) হ’ল ১৯৫৫ চনত ছােভিয়েট ৰাছিয়াৰ নেতৃত্বত পােলেণ্ড, পূর্ব জার্মানী, হাঙ্গেৰী আৰু চেকশ্লোভিয়াকে ধৰি ৮খন ৰাষ্ট্ৰই লগ হৈ NATOক প্রত্যাহ্বান জনাবলৈ সম্পাদন কৰা এক সামৰিক চুক্তি।\nপ্রঃ দ্বিতীয় বিশ্বযুদ্ধৰ মিত্রশক্তি আৰু অক্ষীয় শক্তি বুলিলে কি বুজা? । (Final- 14)\nউঃ দ্বিতীয় বিশ্বযুদ্ধৰ মিত্রশক্তি বুলিলে আমেৰিকা, ব্রিটেইন, ফ্রান্স, ছােভিয়েট ৰাছিয়া আদি ৰাষ্ট্ৰসমূহৰ জোঁটক বুজায়। আনহাতে, অক্ষীয় শক্তি বুলিলে জাপান, ইটালী আৰু জাৰ্মানীক বুজায়।\nপ্র : অপৰোধৰ যুক্তি কাক বােলে?\nউঃ যদি কোনাে এটা শক্তিয়ে নিজৰ শত্রুক আক্রমণ কৰি তাৰ পৰমাণু শক্তি ধ্বংস কৰিবলৈ চেষ্টা কৰে তেতিয়াও তাক ধ্বংস কৰিব পৰা অস্ত্র-শস্ত্র বিপক্ষ শক্তিৰ হাতত মজুত থাকিব। ইয়াক ‘অপৰােধ’ৰ যুক্তি বুলি কোৱা হয়। অপৰােধ সম্বন্ধই যুদ্ধ প্রতিৰোধ কৰে কিন্তু শক্তিসমূহৰ প্রতিদ্বন্দ্বিতা প্রতিৰোধ নকৰে।\nপ্র : নব্য-আন্তর্জাতিক অর্থব্যৱস্থা কি?\nউ: (NIEO) New International Economic Order 1970ৰ দশকৰ গােষ্ঠী নিৰপেক্ষ আন্দোলনৰ সদস্যভুক্ত দেশসমুহৰ নেতৃত্বত বিশ্বৰ অনুন্নত আৰু দুখীয়া দেশসমূহৰ চলিত আর্থিক ব্যৱস্থাৰ অর্থনৈতিক সমতা, পৰস্পৰ নিৰ্ভৰশীলতা, সার্বভৌমত্ব, সহযােগিতাৰ ভিত্তিত পৰিৱর্তন বিচাৰি আৰু বিশ্বশান্তি আৰু নিৰাপত্তাৰ হকে তথা উন্নত পশ্চিমীয়া দেশসমূহৰ শোষণৰ বিৰােধিতা কৰি যিটো নতুন আর্থিক ব্যৱস্থাৰ ৰাষ্ট্ৰসংঘৰ মজিয়াত সন্ধান কৰা হৈছিল তাকেই নব্য-আন্তর্জাতিক অর্থ ব্যৱস্থা বােলে।\nClass 12 Political Science Chapter 1 Question Answer Assamese\nপ্রঃ দ্বিতীয় বিশ্বযুদ্ধ কেতিয়া সমাপ্তি হয়। শীতল যুদ্ধ কিয় এক শীতল যুদ্ধ হৈ থাকিল ই কিয় গৰম বা উত্তপ্ত যুদ্ধলৈ পৰিৱর্তন নহ’ল?\nউঃ ১৯৪৫ চনত আমেৰিকা, ছােভিয়েট ইউনিয়ন, বৃিটেইন আৰু ফ্ৰান্সৰ নেতৃত্বত মিত্র শক্তিয়ে জার্মানী, ইটালী আৰু জাপানে নেতৃত্ব দিয়া অক্ষ শক্তিক পৰাস্ত কৰি দ্বিতীয় মহাযুদ্ধৰ সমাপ্তি ঘটায়। এই যুদ্ধৰ পাছত বিশ্বৰ ৰাজনীতিৰ মঞ্চত দুটা নতুন শক্তিৰ জন্ম হল। ইউৰােপ আৰু বিশ্বৰ বিভিন্ন অংশৰ\nপতনৰ লগে লগে আমেৰিকা আৰু ছােভিয়েট ইউনিয়ন বিশ্বৰ সবাতােকৈ বৃহৎ শক্তিৰূপে পৰিগণিত হয়। দুয়ােখন দেশেই বিশ্বৰ ৰাজনীতিত প্ৰভাৱ পেলাবলৈ চেষ্টা কৰিছিল। লাহে লাহে দুয়ােখন দেশৰ মাজত শীতল যুদ্ধ আৰম্ভ হ’ল। অর্থাৎ শীতল যুদ্ধ আছিল আমেৰিকা আৰু ছােভিয়েট ৰাছিয়া পৰস্পৰৰ প্রতিদ্বন্দ্বী বৃহৎ শক্তি হিচাপে উদয় হােৱাৰ পৰিণাম। দুয়ােখন দেশেই পাৰমাণৱিক শক্তি সমৃদ্ধ দেশ আছিল বাবে যুদ্ধ কৰিব বিচৰা নাছিল। যুদ্ধ হ’লে দুয়ােখন দেশৰে ক্ষতি হ’ব বুলি ভাবি যুদ্ধৰ পৰা বিৰত থাকিছিল। আণৱিক যুদ্ধ হলে দুয়ােপক্ষ ইমান বেয়াকৈ ক্ষতিগ্রস্ত হ’ব যে কোনাে এটা পক্ষকে বিজেতা বুলি ঘােষণা কৰিব পৰা নাযাব। যদি কোনােবা এটা শক্তিয়ে শত্রুক আক্রমণ কৰি তাৰ পৰমাণু শক্তি ধ্বংস কৰিবলৈ চেষ্টা কৰে তেতিয়াও তাক ধ্বংস কৰিবপৰা অস্ত্রশস্ত্র বিপক্ষ শক্তিৰ হাতত মজুত থাকিব। সেয়েহে যুদ্ধ আৰম্ভ কৰিবলৈ দুয়ােপক্ষই সাহস কৰা নাছিল সেই বাবেই দুই শক্তিৰ মাজত তীব্র প্রতিদ্বন্দ্বিতা থকা স্বতেও শীতল যুদ্ধই ৰক্তাক্ত যুদ্ধৰ ৰূপ ল’ব নােৱাৰিলে। শীতল যুদ্ধ “শীতল” হৈয়ে থাকিল ।\nপ্রঃ গােষ্ঠী নিৰপেক্ষ আন্দোলনৰ প্ৰতিষ্ঠাপক কোন আছিল? ইয়াৰ প্ৰথম, সন্মিলনত কিমানখন ৰাষ্ট্ৰই যােগদান কৰিছিল? এই আন্দোলনৰ বিষয়ে লিখা।\nউ: গােষ্ঠী নিৰপেক্ষ আন্দোলনৰ মূলতে আছিল যুগােশ্লোভিয়াৰ যােচেফ ব্রজ টিটো, ভাৰতৰ জৱাহৰলাল নেহৰু আৰু ইজিপ্তৰ নেতা গামাল আব্দুল নাচেৰ, এই তিনি নেতাই ১৯৪৬ চনত এক সফল অধিৱেশন অনুষ্ঠিত কৰে। ইণ্ডোনেছিয়াৰ সুকার্ণো আৰু ঘানাৰ এন. ক্ৰুমা এওঁলােকৰ প্রবল সমর্থক আছিল। এই পাঁচজন নেতাক গােষ্ঠী নিৰপেক্ষ আন্দোলনৰ পাঁচজন প্রতিষ্ঠাপক বুলি কোৱা হয়। প্রথম গােষ্ঠী নিৰপেক্ষ সন্মিলন ১৯৬১ চনত বেলগ্রেডত অনুষ্ঠিত হয়। এই সন্মিলন অন্ততঃ ৩ টা কথাৰ পৰিণতি আছিল।\n(১) পাঁচখন দেশৰ মাজৰ সহযােগিতা।\n(২) শীতল যুদ্ধৰ প্ৰসাৰ আৰু ইয়াৰ বর্ধিত পৰিসৰ আৰু\n(৩) ঔপনিৱেশিক শাসনৰ পৰা নতুনকৈ মুক্তি লাভ কৰা বহুতাে আফ্রিকীয় দেশৰ আন্তঃৰাষ্ট্ৰীয় ৰণক্ষেত্ৰত নাটকীয় প্রৱেশ। ১৯৬০ চনৰ ভিতৰত ৰাষ্ট্ৰসংঘত ১৬ খন নতুন আফ্রিকীয় সদস্য দেশ আছিল।\nপ্রথম গােষ্ঠী নিৰপেক্ষ অধিৱেশনত ২৫ খন সদস্য ৰাষ্ট্র উপস্থিত আছিল। সময় যােৱাৰ লগে লগে গােষ্ঠী নিৰপেক্ষ আন্দোলনৰ সদস্য সংখ্যা বাঢ়ি গ’ল। ২০০৬ চনত কিউবাৰ হাভানাত হােৱা সন্মিলনত ১১৬ খন সদস্য ৰাষ্ট্ৰ আৰু ১৫ খন পর্যবেক্ষক দেশ চামিল হয়। গােষ্ঠী নিৰপেক্ষ আন্দোলন জনপ্রিয় হৈ পৰাৰ লগে লগে বেলেগে বেলেগ ৰাজনৈতিক পদ্ধতি আৰু স্বার্থই ইয়াত যােগদান কৰিলে। ইয়াৰ দ্বাৰা গােষ্ঠী নিৰপেক্ষ আন্দোলনৰ মূল নীতিলৈ পৰিৱৰ্তন আহিল।\nপ্রঃ শীতল যুদ্ধ’ কেতিয়া আৰম্ভ আৰু কেতিয়া অন্ত হৈছিল?\nপ্র : শীতল যুদ্ধৰ যুগত দুই বৃহৎ গােষ্ঠীৰ বাহিৰেও উদ্ভৱ হােৱা তৃতীয় গােষ্ঠীটো কি আছিল?